15
Anguray asligén drachk
1 Man anguray asligén drachk án o mani Pet bágpán ent. 2 Mani har thálé* ke bara nayárit, Pet áiá goddhit† o har thálé ke bara kárit, áiá tráshit o palgárit‡ ke géshter bar o samar byárit. 3 Mani habaráni barkatá shomá cha pésará pák ét, hamá habar ke man gón shomá kortagant. 4 Shomá mani del o daruná bemánét o man shomay del o daruná mánán. Agan thálé gón drachká hór mabit, bar áworta nakant. Hamé paymá shomá ham agan gón man hór mabét, bar áworta nakanét. 5 Man anguray drachk án o shomá thál ét. Harkas ke mani del o daruná mánit o man áiaygá, á bázén bar o samaré kárit, chéá ke shomá cha man jetá hecch káré korta nakanét. 6 Agan kasé mani del o daruná mamánit, sestagén tháléay dhawlá dawr dayaga bit o hoshka tarrit. Mardom hoshkén thálán moccha kanant o ásá dawra dayant o sóchant. 7 Agan shomá mani del o daruná bemánét o mani habar shomay delá bemánant, harché ke lóthét belóthét, shomárá rasit. 8 Mani Petay shán o shawkat gón hamé chizzá záhera bit ke shomá bázén bar o samaré kárét o mani morida bét.
9 Hamá paymá ke Petá maná dóst dáshtag, man ham shomárá hamá paymá dóst dáshtag. Mani mehráni sáhegá bemánét. 10 Agan mani hokmáni sará amal bekanét, mani mehráni sáhegá mánét, anchosh ke man wati Petay hokmáni sará amal kortag o áiay mehráni sáhegá neshtagán. 11 Man é habar gón shomá paméshká kortant ke mani shádmáni shomay del o daruná benendit o shomay shádmáni kámel o sarjam bebit. 12 Mani hokm esh ent ke shomá yakdegará dóst bedárét, hamá dhawlá ke man shomárá dóst dáshtag. 13 Masterén mehr hamesh ent ke mardom wati sáhá pa dóstán nadr bekant. 14 Agan shomá mani hokmáni sará amal bekanét, mani dóst ét. 15 Cha ed o rand shomárá golám o bandaha nagwashán, chéá ke goláma nazánt wájah ché kant. Man shomárá wati dóst gwashtag chéá ke harché ke man cha Petá eshkotag, shomárá gwashtagon. 16 Shomá maná gechén nakortag, man shomárá gechén kortag o dém dátag ke shomá berawét o bar o samar byárét, abadmánén bar o samar. Gorhá harché ke mani námay sará cha Petá belóthét, shomárá dant. 17 Mani hokm pa shomá hamesh ent: Yakdegará dóst bedárét.
Donyáay naprat
18 Agan donyá cha shomá naprata kant, bezánét ke pésará cha man naprati kortag. 19 Agan shomá é donyái mardom buténét, donyáyá shomárá watigáni dhawlá dóst dáshtagat. Bale shomá donyái mardom naét o man shomárá cha é donyáyá dar chetag, paméshká donyá cha shomá naprata kant. 20 Cha é habará béhayál mabét ke man gón shomá gwashtag: ‘Golám cha wájahá mastera nabit.’ Agan áyán maná ázár dátag, shomárá ham ázára dayant. Agan mani habaresh zortag, shomay habará ham zurant. 21 Pa mani námaygi gón shomá é dhawlá kanant, chéá ke mani dém dayóká nazánant. 22 Agan man mayátkénán o gón áyán habar makortén, á bémayár atant. Bale nun áyán pa wati gonáhán hecch ozr o nimóné nést. 23 Harkas ke cha man naprata kant, cha mani Petá ham naprata kant. 24 Agan áyáni démá man á kár makorténant ke dega kassá nakortagant, bémayár atant. Bale nun wa áyán é kár distagant o angat cha man ham naprata kanant o cha mani Petá ham. 25 Áyáni Sharyatá nebeshtah ent: ‘Moptá cha man napratesh kort.’§ É dhawlá é habar rást o sarjam but. 26 Bale wahdé shomay posht o panáha kayt, bezán rástiay Pákén Ruh ke áiay sarchammag Pet ent o man áiá cha Petay némagá déma dayán, á mani bárawá sháhedia dant. 27 Shomá ham mani sháheda bét, chéá ke cha bendátá gón man gón butagét.
* 15:2 Thál, bezán sháharh, sháhal. † 15:2 Goddhag, bezán sendag, borrag, dur kanag. ‡ 15:2 Palgárit, bezán sáp o sallaha kant, bepólenga kant. § 15:25 Zabur 35:19; 69:4.