14
Pákshódi dayókén Yahyáay koshag
(Markás 6:14–29; Luká 9:7–9)
1 Hamé róchán Jalilay hákem Hirudisá Issáay nám o tawár eshkot. 2 Gorhá gón wati hezmatkárán gwashti ke é hamá pákshódi dayókén Yahyá ent ke cha mordagán zendag butag, paméshká choshén ajekkái kár* o mójezaha kant. 3 Gapp esh ent ke Hirudisá, wati jan Hirudiahay sawabá ke pésará áiay brát Piliposay jan at, Yahyá geptag o zendáná band kortagat. 4 Chéá ke Yahyáyá gón Hirudisá báz bará gwashtagat ke Hirudiahay gerag pa taw rawá naent. 5 Hirudisá lóthet ke Yahyáyá bekoshit, bale cha mardomána torseti, chéá ke mardománi báwar esh at ke Yahyá paygambaré.
6 Wahdé Hirudisay sálgerah but, Hirudiahay jenekká mehmánáni démá nách o sohbat kort. Hirudis cha é nách o sohbatá sakk wassh but, 7 sawgendi wárt o gón jenekká labzi kort: “Harché lóthay belóth, tará dayán.” 8 Jenekká gón mátá shawr o saláh kort o gwasht: “Pákshódi dayókén Yahyáay sará tabakkéay tahá bekan o hamedá byár o maná beday.” 9 Hirudis sakk paréshán but bale wati sawgend o mehmánáni sawabá hokmi dát ke jenekkay é wáhagá purah kanag bebit. 10 É dhawlá, zendáná Yahyáay sari borráént. 11 Áiay saresh tabakkéay tahá kort o jenekkárá dátesh o áiá wati mátay kerrá bort. 12 Yahyáay morid átkant o áiay jónesh bort o kabr o kapan kort. Randá shotant o Issáesh hál dát.
Panch hazár mardomá warák dayag
(Markás 6:32–44; Luká 9:10–17; Yuhanná 6:1–13)
13 É habaray eshkonagá rand, Issá gón moridán bójigéá swár but o dur o gestáén† jáhéá shot ke tahná bebant. Wahdé mardom sahig butant, cha shahrán payádaká áiay randá ráh geptant. 14 Issá ke cha bójigá ér kapt o mardománi mazanén mocchii dist, áyáni sará bazzagi but o áyáni nádráhén mardomi dráh kortant. 15 Nun béwahd at. Morid áiay kerrá átkant o gwashtesh: “É, dur o gestáén jágahé o nun béwahd ent. Mardomán ráh day ke métag o bázárána rawant o pa wat ward o waráké bahá gerant.” 16 Bale Issáyá gwasht: “Zalurat naent ke berawant, shomá wat áyán warák bedayét.” 17 Gwashtesh: “Edá may kerrá panch nagan o do máhigá abéd, dega hecch nést.” 18 Gwashti: “Mani kerrá byárétesh.” 19 Mardomi hokm dátant ke káháni sará benedét. Nun panchén nagan o doén máhigi zortant, ásmánay némagá cháreti o Hodáay shogri gept, nagani chondh chondh kort o moridáni dastá dátant. Moridán nagan mardománi sará bahr kortant. 20 Sajjahénán sérá wárt. Cha sar átkagén chondhán dwázdah saptesh‡ porr kort. 21 Abéd cha janén o chokkán, kesás panch hazár mardéná nán wárt.
Issá ápay sará tarrit
(Markás 6:45–52; Yuhanná 6:15–21)
22 Issáyá hamá damáná morid parmán dát o gwashtant: “Man é mardomán roksata kanán. Tán á wahdá shomá bójigá swár bét o cha man pésar gwarmay á dastá berawét.” 23 Mardománi roksat kanagá rand, tahná but o pa dwá kanagá kóhá sar kapt. Nun béwahd at o á tahná at. 24 É wahdi, bójig cha hoshkiá dur shotagat o trond o tézén gwát o mastén mawj o chawlán geptagat. 25 Shapay cháromi pásá, Issá ápay sará gám janán but o dém pa moridán átk. 26 Wahdé moridán dist ke Issá ápay sará gám janán ent, deltrakk butant. Cha torsá kukkáresh kort o gwashtesh: “Jenné!” 27 Bale Issáyá damáná gwasht: “Delá dhaddh kanét. Matorsét, é man án.”
28 Petrosá gwasht: “Oo Hodáwand! Agan é taw ay, gorhá maná hokm beday ke man ham ápay sará tai kerrá byáyán.” 29 Issáyá gwasht: “Byá!” Gorhá Petros cha bójigá ér átk o ápay sará Issáay némagá rawagá lagget. 30 Bale cha gwátay trondiá torseti o bokkagá lagget. Kukkári kort: “Oo Hodáwand! Maná berakkén.” 31 Hamá damáná Issáyá dast shahár dát, á gept o gwashti: “Oo kambáwar! Taw chéá shakk kort?” 32 Wahde bójigá sar kaptant, gwát kapt o árám but. 33 Hamá ke bójigá atant, Issáesh satá o saná kanáná gwasht: “Béshakk taw Hodáay Chokk ay.”
Nádráháni drahbakshi
(Markás 6:53–56)
34 Gwarmesh gwázént o Genisáretay métagá shotant. 35 Óday mardomán Issá pajjáh áwort, kash o gwaray sajjahén hand o damagay mardomesh hál dátant o sajjahén nádráhesh áiay kerrá áwortant. 36 Dazbandiesh kort: “Márá bell ke bass tai kabáhay lambá dasta janén.” Haminchok mardomá ke dast jat, wassh o dráh butant.
* 14:2 Ajekkái kár, bezán mójezah, hayrán kanókén kár. † 14:13 Gestá, bezán dur, yakk kerr, jetá. ‡ 14:20 Sapt: sabad, mazanén challi, sáchi.