49
Ákub wati chokkán barkata dant
1 Ákubá wati chokk gwánk jat o gwashtant: “Yakjáh bét, man shomárá gwashán ke áyókén róchán ché bit.
2 Yakjáh bét o gósh dárét,
oo Ákubay chokkán!
Wati pet Esráilay habarán gósh dárét.
3 Oo Ruben! Taw mani awali chokk ay,
mani wák o twán ay,
mani mardánagiay awali neshán ay,
marháh o zóray shán ay.
4 Chó ápá bélagám ay,
master nun taw namánay,
ke wati petay nepádán, mani gandalán sar kaptay o
palitet kortant.
5 Shamun o Láwi brát ant,
zahmesh sheddati seláh ant.
6 Hechbar esháni majlesá manendátán,
gón eshán hamdiwán mabátán,
ke cha wati hezhmá mardomesh koshtagant o
pa wati delwasshiá sándhesh* lang kortagant.
7 Nálat bát esháni trondén hezhmá,
esháni berahmén kahrá.
Ákubay molká yakk yakkesha kanán,
Esráilay molká sheng o sháng.
8 Oo Yahudá! Tai brát tará názénant,
tai dast dozhmenáni gotthá sakka bit,
tai petay chokk tai démá kóndhana kapant.
9 Yahudá shéri gollorhé.
Oo mani chokk! Taw cha shekárán átkagay.
Yahudá chó sherá srápa kant,
chó mádagén shérá kamina kant.
Kai majál ent ke pádi bekant?
10 Bádsháhi asá cha Yahudáay dastá narawt o
hákemiay dazlatth cha áiay pádáni démá dura nabit
tán hamá wahdá ke asligén wáhonda kayt o
kawm áiay parmánbardára bant.
11 Á wati hará anguri drachkéá bandit o
korragá gechéni sháharhéá,
wati póshákán gón sharábá shódit,
wati pocchán gón anguray hóná.
12 Áiay chamm cha sharábá sohrtera bant o
dantán cha shirá espétter.
13 Zebulun tayábdapá jahmenenda bit,
pa bójigán bandené† bit o
simsari tán Sayduná sara bit.
14 Issákár zórmandén haré
ke doén tangáni‡ nyámá tachk ent.
15 Gendit ke árámjáh sharr ent o zemin wassh,
wati baddhá pa bárá éra dant o
pa bigáriá tayára bit.
16 Dán§ Esráilay kabilahé bit o
pa wati mardomán ensápa kárit.
17 Dán rahsará maré bit,
keshkay kashá syahmáré,
aspáni srombán* dhanga jant
ke swár poshtoká bekapit.
18 Oo Hodáwand! Wadárig án
ke taw berakkénay.
19 Orosh kanók Jádá angerra kanant,
bale Jád áyáni pádáni punzáni sará birha† bárt.
20 Ásheray nagan charpa bit,
mahluká sháhi waráka dant.
21 Naptáli ázát butagén áské‡ o
dhawldárén áskaloka kárit.
22 Issop porsamarén anguré,
chammagay lambá baráwarén anguré.
Sháharhi, diwálán sara kapant.
23 Tirkamán janókán pa zahrnáki áiay sará orosh kort o
pa badwáhi tiresh jat.
24 Bale Issopay kamán barjáh mant o
báski mohr o mohkam atant,
Ákubay zórmandén Hodáay dastay barkatá,
Esráilay shepánkay barkatá,
Esráilay taláray barkatá,
25 tai petay Hodáay barkatá, ke tará madata kant,
porwákén Hodáay barkatá, ke tará barkata dant.
Gón ásmánay barkatán, cha borzá,
gón johlánkiay barkatán, cha jahlá o
gón chokdán o gwaráni barkatán tará barkata dant.
26 Tai petay barkat
cha abadi kóháni barkatán báláter ant,
cha kwahnén jompáni nyámatán géshter ant.
É sarjamá Issopay sará begwárátant,
Issopay péshánigay sará
ke wati brátáni shahzádag ent.
27 Benyámin derrók o warókén gorké,
sohbán shekár éra bárt o
bégáhán áwár bahra kant.”
28 É Esráilay dwázdahén kabilah atant o é hamá habar atant ke áyáni petá barkat dayagay wahdá gón áyán kortant. Har yakkéárá hamáiay hesábá barkati dát.
Ákubay mark
29 Nun Ákubá wati chokk chó sój dátant: “Man gón wati mortagén mardomán hawár bayagi án. Maná mani pet o pirokáni kerrá, hamá gárá kabr kanét ke Eprun Hittiay dhagárá ent, 30 hamá gárá ke Makpélahay dhagárá, Mamrehay nazzikká, Kanhánay molká ent o Ebráhémá cha Eprun Hittiá gón dhagárá hór bahá zort ke kabrestáné bekanti. 31 Ódá Ebráhém o áiay jan Sárah kabr kanag butagant, Esák o áiay jan Rebekká kabr kanag butagant o man Lyáh ham hamódá kabr kortag. 32 Dhagár o áiay tahay gár cha Hittián bahá zurag butagant.”
33 Wahdé Ákubá wati chokkáni sój dayag halás kort, nepáday sará wati pádi tachk kortant, goddhi dami kasshet o gón wati mortagén mardomán hawár but.
* 49:6 Sándh, bezán zórmandén narén gók yá gámésh. † 49:13 Banden, bezán tayábay hamá jágah ke bójiga óshtant. ‡ 49:14 Tang, bezán har yá oshteray báray yakk némagé. § 49:16 Dán Ákubay chokkéay nám ent. * 49:17 Sromb, bezán dalwatay páday panjag, som. † 49:19 Birh, bezán trondén orosh, hamlah. ‡ 49:21 Ásk, bezán áhu, áhug.