136
Hodáwanday mehr abadmán ent
1 Hodáwanday shográ begerét ke á nék ent o
mehri abadmán.
2 Hodáyáni Hodáay shográ begerét
ke mehri abadmán ent.
3 Hodáwandáni Hodáwanday shográ begerét
ke mehri abadmán ent.
4 Hamá yakkénay shográ begerét ke mazanén mójezaha kant,
mehri abadmán ent.
5 Hamá ke cha wati dánáiá ásmáni addh kortagant,
mehri abadmán ent.
6 Hamá ke zemini ápáni sará chér gétkag,
mehri abadmán ent.
7 Hamá ke mazanén nuri addh kortagant,
mehri abadmán ent.
8 Róchi addh kort ke róchá hákemi bekant,
mehri abadmán ent.
9 Máh o estári sázetant ke shapá hákemi bekanant,
mehri abadmán ent.
10 Hamá ke Mesray awali chokki jatant,
mehri abadmán ent o
11 Esráili cha áyáni nyámá dar kort,
mehri abadmán ent.
12 Gón porzórén básk o shahártagén dasté,
mehri abadmán ent.
13 Hamá ke Sohrzeri do kapp kort,
mehri abadmán ent,
14 o Esráili cha eshiay tahá gwázént,
mehri abadmán ent,
15 bale Perawni gón lashkará Sohrzerá bokként,
mehri abadmán ent.
16 Hamá ke gyábáná wati mahluki rahshóni dát,
mehri abadmán ent.
17 Hamá ke mazanén bádsháhi jatant,
mehri abadmán ent.
18 Zóráwarén bádsháhi koshtant,
mehri abadmán ent.
19 Amuriáni bádsháh Sihóni jat,
mehri abadmán ent.
20 Báshánay bádsháh Ógi kosht,
mehri abadmán ent.
21 Esháni zemini mirásé kortant,
mehri abadmán ent,
22 mirásé pa wati hezmatkárén Esráilá,
mehri abadmán ent.
23 Hamá ke márá may kamsharapián yáti kort,
mehri abadmán ent.
24 Márá cha dozhmenán ázáti kort,
mehri abadmán ent.
25 Hamá ke sajjahén sahdárán róziga dant,
mehri abadmán ent.
26 Borzén arshay Hodáay shográ begerét
ke mehri abadmán ent.