40
Do bandigay wáb
1 Kammé wahdá rand Mesray bádsháhay ápiá* o nániá† wati wájah, Mesray bádsháhay nezará radi kort. 2 Perawn doén kárdáráni sará, masterén ápi o masterén nániay sará zahr gept o 3 negahpánáni masteray lógá bandi kanáéntant, hamá bandijáhá ke Issop bandig at. 4 Negahpánáni masterá Issop hokm dát ke esháni hayálá bedár. Issopá anchosh kort. É mardom tán moddatéá bandijáhá mantant.
5 Mesray bádsháhay ápi o náni ke bandijáhá atant, yakk shapé doénán wáb dist o har yakkéay wábá jetáén mánáé hastat. 6 Wahdé Issop é dega sohbá áyáni kerrá átk, disti ke doén paréshán ant. 7 Perawnay hamé doén kárdár ke Issopay wájahay bandijáhá gón áiá yakjáh band atant, Issopá cha áyán jost kort: “Maróchi shomá paréshán ét, che gappé?” 8 Áyán passaw dát: “Má doénán wáb distag o kass nést ke mánáesh bekant.” Issopá gwasht: “Wábáni mánáay zánag wa Hodái káré. Wati wábán maná begwashét.”
9 Gorhá ápiáni masterá wati wáb gón Issopá gwasht: “Bechár, man wábé dist ke anguray drachké mani démá ent. 10 Drachká say thál per. Anchó ke drachká tej jat, burr o bar but o cha hóshán rasetagén angur dar átk. 11 Perawnay pyalah mani dastá at. Man angur sar chet o Perawnay pyálahay tahá pretkant o pyalah áiay dastá dát.”
12 Issopá gwasht: “Tai wábay máná esh ent: Say thálay máná say róch ent. 13 Say róchay tahá Perawn tai sará borza kant o tará pésarigén mansabá dant. Taw Perawnay pyálahá dastá dayay, anchó ke taw pésará kortag hamá wahdá ke áiay ápi butagay. 14 Wahdé tai kár sharra bant, mani yátá bekap. Mehrabáni bekan o mani hálá Perawná sar kan o maná cha é bandijáhá dar kanáén. 15 Man cha Ebrániáni molká dozzag o edá árag butagán o edá ham man choshén káré nakortag ke é syahchátá dawr dayag bebán.”
16 Wahdé nániáni masterá dist ke Issopá sharrén mánáé kort, gwashti: “Man wati wábá distag ke naganay say sapt‡ mani sará ent o 17 sarbori saptá pa Perawná warh warhén patkagén warák mán, bale báli morg cha saptá eshán waragá ant.” 18 Issopá gwasht: “Tai wábay máná esh ent: Say saptay máná say róch ent. 19 Say róchay tahá Perawn tai sará ‘borza’ kant o tará drachkéá dranjit o báli morg tai góshtá warant.”
20 Sayomi róchá Perawnay sálgerah at. Áiá sajjahén hezmatkár dáwaté dátant. Wati hezmatkáráni démá masterén ápi o masterén nániay sari “borz” kortant. 21 Áiá masterén ápi padá hamá mansabá nádént ke Perawnay pyálah dastá dayók bebit. 22 Bale hamá paymá ke Issopá gwashtagat o masterén nániay wábi máná kortagat, Perawná masterén náni dratk.
23 Bale ápiáni masterá Issop shamosht o áiay tránagá nakapt.
* 40:1 Ápi, bezán hamá hezmatkár ke bádsháhá yá diwánay mardomán áp o sharába dant, sáki. † 40:1 Náni, bezán hamá hezmatkár ke bádsháhay nánána pachit. ‡ 40:16 Sapt, bezán sabad, mazanén challi, sáchi.