119
Tai Sharyat maná dóst ent
1 Bahtáwar ant hamá ke ráhesh rást ant o
HodáwandaySharyatay hesábá gardant.
2 Bahtáwar ant hamá ke Hodáwanday parmánána mannant o
pa setk o del áiay shóházá ant,
3 hamá ke hecch náensápia nakanant o
áiay ráhá rawant.
4 Taw wati rahband dátag‌ant
ke pa sarjamiá áyáni randgiri kanag bebit.
5 Pa tai hokmáni barjáh dáragá
mani ráh mohr o mohkam bátant.
6 Gorhá á wahdá ke tai sajjahén hokmáni némagá chárán,
sharmsára nabán.
7 Gón tachkén deléa tai shográ gerán,
wahdé tai ádelén parmánán dar barána bán.
8 Tai hokmáni randgiriá kanán
maná pahk yalah makan.
9 Warnáén mardomé chón wati ráhá pák dáshta kant?
Gón tai habaray randgiriá.
10 Tará pa setk o del shóháza kanán,
maná mayl ke tai hokmáni ráhá yalah bekanán.
11 Man tai habar wati delá ambár kortagant
ke tai helápá gonáh makanán.
12 Tará satá bát, oo Hodáwand!
Wati hokmán maná sój day.
13 Man cha tai dapá dar átkagén sajjahén hokmán
dape wata gwashán.
14 Cha tai parmánáni mannagá anchó shádána bán
ke cha mazanén ganjéá.
15 Tai rahbandáni sará pegra kanán o
tai ráhána charán.
16 Cha tai hokmán shádmána bán o
tai habará nashamóshán.
17 Wati hezmatkáray sará mehrabán bay
tánke zendag bemánán o
tai habaray parmánbardáriá bekanán.
18 Mani chammán pach kan
ke tai Sharyatay bákamálén chizzán begendán.
19 Man zeminá darámadé án,
wati hokmán cha man chér maday.
20 Pa tai hokmán
mani arwáh modám zahirán droshtag.
21 Taw gorunákén mardomán hakkala dayay, hamá nálat butagénán
ke tai hokmáni ráhá yalaha kanant.
22 Sobakki o kamsharapiá cha man dur kan,
chéá ke man tai parmánána mannán.
23 Harchont ke hákem hóra nendant o mani helápá pandala sázant,
bale tai hezmatkár, tai hokmáni sará pegra kant.
24 Tai parmán mani shádmáni ant,
pa man sój o saláh ant.
25 Man hákán waptagán,
maná wati labzay hesábá zendag bedár.
26 Man tará wati ráháni hál dát o taw maná passaw dát.
Nun maná wati hokmán sój day.
27 Maná, wati rahbandáni ráhá sarpad kan o
man tai bákamálén káráni sará pegra kanán.
28 Mani arwáh cha andóhána nálit,
maná wati habaray hesábá mohkam kan.
29 Maná cha prébay ráhán dur bedár,
mani sará rahm kan o Sharyatá maná beday.
30 Man wapádáriay ráh dar chetag,
wati del tai hokmáni mannók kortag.
31 Man gón tai parmánán bandóka bán,
oo Hodáwand!
Mayl ke sharmsár kanag bebán.
32 Tai hokmáni ráhá maydána kanán,
ke taw mani delá dáná kanay.
33 Oo Hodáwand! Wati hokmáni ráhá maná sój day,
ke tán áherá bedáránesh.
34 Maná agl o hósh beday
ke man tai Sharyatay páband bebán o
pa del o setk eshiay randgiriá bekanán.
35 Wati hokmáni ráhá mani rahshón bay,
ke mani wasshi hamesháni tahá ent.
36 Mani delá dém pa wati parmánán betarrén,
mani nap o suttáni katthagay badalá.
37 Mani chammán cha béarzeshén chizzán dur bedár,
maná wati ráhán zendag bedár.
38 Gón wati hezmatkárá kortagén kawlá bedár
hamá kawlá ke gón Hodátorsána kanay.
39 Hamá bénangiá dur kan ke maná cha áiá torsit,
ke tai hokm nék ant.
40 Pa tai rahbandán hodónák án,
cha wati adlá maná zendag bedár.
41 Tai mehr maná sar bát, oo Hodáwand, o
hamá neját ham ke taw kawl kortag.
42 Gorhá man hamá mardomán passawa dayán ke maná kalága bandant,
chéá ke man tai habaray sará tawkala kanán.
43 Rástén habará cha mani dapá pach mager,
ke mani omét tai hokmáni sará ent.
44 Modám tai Sharyatay randgira bán,
abad tán abad.
45 Pa ásudagia gardán,
ke tai rahbandáni shóházá butagán.
46 Bádsháháni démá tai parmánáni habará kanán o
pashal o sharmendaga nabán.
47 Cha tai hokmán shádmán án,
ke maná dóst ant.
48 Man pa tai hokmáni zuragá wati dast shahár dátagant
ke maná dóst ant o
tai parmánáni sará pegra kanán.
49 Gón wati hezmatkárá kortagén kawlá yát kan,
ke tai kawl mani omét ent.
50 Sakki o sórián mani tasallá hamesh ent,
tai kawl maná zendaga dárit.
51 Gorunákén mardom maná dáemá kalága bandant,
bale man tai Sharyatá yalaha nakanán.
52 Oo Hodáwand! Maná tai ahdi hokm yát ant o
maná cha hameshán tasallá rasit.
53 Badkáráni sawabá hezhmnáka bán,
hamáyáni sawabá ke tai Sharyatesh yalah dátag.
54 Tai hokm mani sawt butagant
har jágah ke nendók butagán.
55 Oo Hodáwand! Shapán tai námá yáta kanán o
tai Sharyatay ráhá bán.
56 Mani ráh hamé butag,
tai rahbandáni randgiriá kanán.
57 Taw manig ay, oo Hodáwand!
Man kawl kortag ke tai habaráni randgiriá kanán.
58 Pa del o setk tai chehragay shóházá butagán,
mani sará hamá paymá mehrabán bay ke kawlet kortag.
59 Man wati ráh cháretagant o
nun dém pa tai parmánán átkagán.
60 Tai hokmáni mannagá eshtápa kanán,
déra nakanán.
61 Harchont ke badkáráni sádán maná patátag,
bale tai Sharyatá nashamóshán.
62 Shapnémá páda káyán o tai shográ gerán
pa tai ádelén hokmán.
63 Man hamá sajjahénáni sangat án ke tai tors áyáni delá ent,
hamá mardománi ke tai rahbandáni randgiriá kanant.
64 Zemin cha tai mehrá porr ent, oo Hodáwand!
Wati hokmán maná sój day.
65 Pa wati hezmatkárá mehrabán butagay,
hamá paymá ke taw kawl kortagat, oo Hodáwand!
66 Maná zánt o sarpadi sój day
ke man tai hokmáni sará tawkala kanán.
67 Bazzag bayagá pésar, cha rástén ráhá thagal warán atán,
bale nun tai habaray randgir án.
68 Taw nék ay o nékia kanay,
wati hokmán maná sój day.
69 Harchont ke gorunákén mardomán mani sará drógén bohtám jatag,
bale man pa del o setk tai rahbandán barjáha dárán.
70 Esháni del seng o béehsás ant
bale man cha tai Sharyatá shádmán án.
71 Sharr but ke sakki o sóriáni tahá kaptán
ke tai hokmán dar bort bekanán.
72 Cha tai dapá dar átkagén Sharyat pa man
cha hazárán teláh o nograhá sharter ent.
73 Maná tai dastán addh kort o shekl o dróshom dát,
maná agl o hósh beday ke tai hokmán sarpad bebán.
74 Hodátors gón mani gendagá shádmán bátant,
ke man wati omét gón tai habará bastag.
75 Oo Hodáwand! Mana zánán ke tai hokm pa adl ant o
taw cha wati wapádáriá maná mosibatáni tahá dawr dátag.
76 Tai mehr mani tasallá bát,
hamá paymá ke taw gón wati hezmatkárá kawl kortag.
77 Tai rahmat maná sar bátant tán zendag bemánán,
ke tai Sharyat mani shádmáni ent.
78 Gorunákén mardom sarjahl o pashal bátant ke watsará mani báposhtá drógesh bastag,
bale man tai rahbandáni sará pegra kanán.
79 Harkas ke cha taw torsit dém pa man byáyát,
hamá mardom ke tai parmánán sarpada bant.
80 Tai hokmáni bárawá mani del bémayár bát
tánke sharmendag mabán.
81 Mani arwáh pa hamá nejátá talwasit ke cha tai némagá ent,
man wati óst o omét gón tai habará bastag.
82 Mani chamm tai kawlay shóházá kór butagant,
gwashán: “Kadi maná tasallá dayay?”
83 Chó mashkéá án ke duttáni tahá hoshk butag,
bale tai hokmon nashamoshtagant.
84 Tán kadén tai hezmatkár wadárá bebit?
Kadi mani ázár dayókán sezá dayay?
85 Gorunákén mardom pa man kalla kóchant,
tai Sharyatay helápá.
86 Tai sajjahén parmán porehtebár ant,
maná komakk kan ke mardom maná mopt o náhakká ázára dayant.
87 Maná cha zeminay sará gár o gomsár kanagi atant,
bale man tai rahband yalah nadátant.
88 Wati mehray hesábá maná zendag bedár o
cha tai dapá dar átkagén hokmáni randgiriá kanán.
89 Oo Hodáwand! Tai habar abadmán ent,
ásmáná mohr óshtátag.
90 Tai wapádári nasláni nasl barjam ent,
taw zemin addh kort o é barjáha mánit.
91 Tai hokm tán róche maróchigá barjáh ant
chéá ke sajjahén chizz tai hezmatá kanant.
92 Agan tai Sharyat mani shádmáni mabutén,
man mosibatáni tahá gár o gomsár butagatán.
93 Hechbar tai rahbandána nashamóshán,
ke taw cha hamesháni wasilahá maná zendag dáshtag.
94 Maná berakkén ke taig án
tai rahbandáni shóházá butagán.
95 Badkár mani tabáhiay wadárá ant,
bale man tai parmánáni némagá charán.
96 Har kamálá haddé hast,
bale tai hokmán haddé nést.
97 Tai Sharyat maná chón dóst ent,
sajjahén róchá hameshiay pegrá án.
98 Tai hokm maná cha mani dozhmenán dánátera kanant,
ke modám gón man gón ant.
99 Maná cha wati tálim dayókán géshter zánt hast
chéá ke tai parmánáni pegrá án.
100 Cha kamáshán zántkárter butagán
ke tai rahbandáni randgiriá kanán.
101 Man wati pád cha har radén ráhá dur dáshtagant
ke tai habará dásht bekanán.
102 Cha tai hokmán wati démon natarréntag
ke taw wat maná tálim dátag.
103 Tai habar chónén shirkenén támé kanant,
mani dapá cha bénagá shirkenter ant.
104 Cha tai rahbandán maná zánt o sarpadia rasit,
paméshká maná cha har radén ráhá naprat ent.
105 Tai habar pa mani pádán cherágé o
pa mani ráhá rozhné.
106 Man sawgendé wártag o é sawgenday sará óshtátagán
ke tai ádelén hokmáni randgiriá kanán.
107 Oo Hodáwand! Man sakk azáb saggetag,
anchosh ke kawlet kortag, maná zendag bedár.
108 Oo Hodáwand! Man pa wáhagé tará satá kanán,
mani é korbánigá kabul kan o
maná wati hokmán sój day.
109 Harchont ke modám markay panjagá án,
bale tai Sharyatá béhayála nakanán.
110 Badkárán pa man dámé chér gétkag,
bale man cha tai rahbandán nathagaletagán.
111 Tai parmán modám mani mirás ant,
mani delay shádmáni ant.
112 Man wati del pa tai hokmáni mannagá tarréntag,
modám, tán godhsará.
113 Cha doruén mardomán naprata kanán o
tai Sharyatá dósta dárán.
114 Taw mani panáh o espar ay,
man wati óst o omét gón tai habará bastag.
115 Cha man dur bebét, oo badkárán,
ke man wati Hodáay hokmáni randgiriá bekanán.
116 Wati labzay hesábá maná mohkam bedár o man zendaga mánán,
mayl ke mani omét beproshit.
117 Maná mohr bedár ke berakkán,
modám tai hokmáni zegrá kanán.
118 Hamá mardomán yalaha kanay ke cha tai hokmáni ráhá dura bant,
ke áyáni prébkáriá ásaré nést.
119 Taw zeminay saray sajjahén radkár chó gand o gasarhá dawr dátagant,
paméshká maná tai parmán dósta bant.
120 Mani jánay gósht cha tai torsá larzit o
maná cha tai rahbandána torsit.
121 Man adl o ensáp kortag,
maná setamgeráni dastá yalah makan.
122 Wati hezmatkáray salámati o washháliay zemánatá beday,
mayl ke gorunák mani sará zolm bekanant.
123 Mani chamm pa hamá rakkénagá wadárig ant ke cha tai némagá ent,
tai ádelén kawlay purah bayagay entezárá án.
124 Wati hezmatkárá wati mehray hesábá bechár o
wati hokmán maná sój day.
125 Man tai hezmatkár án, maná sarpadi beday
ke tai parmánán bezánán.
126 Oo Hodáwand! Wahd átkag ke taw káré bekanay,
chéá ke tai Sharyatá próshant.
127 Maná tai hokm cha teláhá dóstter ant,
cha asligén teláhá géshter.
128 Tai sajjahén rahbandáni rástiá mannán,
paméshká maná cha har radén ráhá naprat ent.
129 Tai parmán bákamál ant,
paméshká áyána mannán.
130 Tai habaray bayán kanag rozhna bakshit o
násarpadán sarpadia dant.
131 Man wati dapá pacha kanán,
tonnig án o pa tai hokmán zahirig.
132 Démá gón man tarrén o mani sará rahm kan,
anchosh ke taw modám gón wati námay dóst dárókána kanay.
133 Wati habaray hesábá mani gámáni rahshón bay,
gonáhá mayl ke mani sará hákemi bekant.
134 Maná cha ensánay zolmá bemók
ke tai rahbandáni randgiriá kort bekanán.
135 Wati démá wati hezmatkáray sará drapshén o
wati hokmán maná sój day.
136 Cha mani chammán arsay kawra tachant
ke tai Sharyatay randgiri kanaga nabit.
137 Oo Hodáwand! Taw ádel ay o
tai hokm barhakk ant.
138 Á parmán ke taw dátagant pa adl ant,
sarjamiá porehtebár.
139 Mani gayratá maná jánsóch kortag
chéá ke mani dozhmenán tai habar shamoshtag.
140 Tai habar pák o palgár ant o
tai hezmatkárá dóst ant.
141 Harchont ke man kamarzesh o hakiré án,
bale angat tai rahbandána nashamóshán.
142 Tai adl dáemi o
tai Sharyat rást ent.
143 Sakki o sóri mani sará átkagant
bale tai hokm mani shádmáni ant.
144 Tai parmán tán abad pa adl ant,
maná sarpadi beday ke zendag bemánán.
145 Oo Hodáwand! Pa del o setk tawára kanán, passaw beday o
man tai hokmáni randgiriá kanán.
146 Gón taw peryáta kanán: “Maná berakkén”
o man tai parmánána mannán.
147 Cha bámgwáhá pésar páda káyán o peryáta kanán,
man wati óst o omét gón tai habará bastag.
148 Mani chamm shapay sajjahén pásán pach ant
ke tai habaray sará pegr kort bekanán.
149 Oo Hodáwand! Mani tawárá wati mehray hesábá gósh dár,
wati hokmáni hesábá maná zendag bedár.
150 Hamá ke badkáriáni randgir ant, nazzikká rasetagant,
á cha tai Sharyatá dur ant.
151 Oo Hodáwand! Taw nazzikk ay o
tai sajjahén hokm rást ant.
152 Man sakk dér ent zántag,
taw wati parmán barjam dáshtagant ke abadi bebant.
153 Mani sakki o sórián bechár o mani sará rahm kan
ke tai Sharyaton nashamoshtag.
154 Mani hakkay démpániá bekan o mani posht bay,
wati kawlay hesábá maná zendag bedár.
155 Rakkag cha badkárán dur ent
ke á tai hokmáni shóházá naant.
156 Tai rahmat sakk báz ant, oo Hodáwand!
Wati Sharyatay hesábá maná zendag bedár.
157 Mani ázár dayók o dozhmen báz ant,
bale man cha tai parmánán wati dém natarréntag.
158 Béwapáyáni némagá charán o maná cha eshán naprata bit,
ke tai rahbandáni randgiriá nakanant.
159 Bechár tai rahband maná chón dóst ant,
wati mehray hesábá maná zendag bedár, oo Hodáwand!
160 Tai sajjahén habar rást ant o
tai sajjahén ádelén hokm abadmán.
161 Hákem maná mopt o náhakk ázára dayant,
bale mani del tai habaráni sará larzit.
162 Man tai habaray sará shádehia kanán
hamá mardomay paymá ke poletagén málé berasiti.
163 Cha repk o prébá naprata kanán,
tai Sharyatá dósta dárán.
164 Róché hapt bar tará názénán,
pa tai ádelén hokmán.
165 Hamá ke tai Sharyatá dósta dárant, sakk émen ant o
áyán hecch chizz thagalénta nakant.
166 Oo Hodáwand! Pa hamá nejátá wadárig án ke cha tai némagá ent o
tai hokmáni randgiriá kanán.
167 Tai parmánáni randgiriá kanán
ke maná sakk dóst ant.
168 Tai rahband o parmánána dárán
ke taw mani sajjahén ráhána zánay.
169 Oo Hodáwand! Mani peryát tará sar bát,
wati labzay hesábá maná agl o hósh beday.
170 Mani nálag tará sar bát,
wati kawlay hesábá maná berakkén.
171 Mani lonth tai satáyá sarréch bátant
ke taw maná wati hokmán sója dayay.
172 Mani dap tai habará benázénát,
ke tai sajjahén rahband pa adl ant.
173 Tai dast pa mani komakk kanagá tayár bát
ke man tai rahband gechén kortagant.
174 Oo Hodáwand! Pa hamá nejátá talwasagá án ke cha tai némagá ent o
tai Sharyat mani shádmáni ent.
175 Maná zendag bedár ke tará benázénán o
tai hokm maná madat kanátant.
176 Chó gárén paséá darpadar butagán.
Wati hezmatkárá shóház kan
ke man tai hokm nashamoshtagant.