111
Hodáwanday kár rást o pa adl ant
1 Hodáwandá benázénét, Halléluyá.
Cha delay johlánkiá Hodáwanday shográ gerán,
nékdeláni diwáná, mocchiay nyámá.
2 Hodáwanday kár mazan ant,
harkasay delá ke neshtagant,
áyáni sará pa sharri pegra kanant.
3 Áiay kár shándár o porshawkat ant o
áiay adl tán abad barjama mánit.
4 Áiá wati bákamálén kár yádgár kortagant,
Hodáwand mehrabán o rahm kanók ent.
5 Á hamáyán waráka dant ke áiay torsesh delá ent,
wati ahd o karárá tán abad yáta kant.
6 Wati káráni zóri wati kawmárá pésh dáshtag,
darkawmáni mirási wati kawmárá dátagant.
7 Áiay dastáni kár rást o pa adl ant o
sajjahén rahbandi porehtebár.
8 Abad tán abad mohr o mohkam ant,
pa rásti o tachki kanag butagant.
9 Áiá wati kawm móketag,
tán abad wati ahd o karári barjam dáshtag.
Áiay nám pák o bákamál ent.
10 Hodáwanday tors dánáiay bendát ent.
Hamá ke áiay rahbandáni randgiriá kanant,
áyán sharrén zántkária rasit.
Tán abad satá hamáiayg ent.