109
Sharmendagiay kabáh
Pa sázger o washalhánáni sálárá. Dáuday Zabur.
1 Oo mani satáyáni Hodá!
Hámósh mabay.
2 Chéá ke badkár o prébkárán
mani helápá wati dap pach kortag,
gón drógbandén zobánéá mani helápá gappesh jatag.
3 Maná gón napratién habarán chapp o chágerdesh kortag,
bésawabá gón man pa jangá pád átkagant.
4 Mani mehray badalá maná bohtámesh jatag,
bale man pa áyán nékén dwá kortag.
5 Mani nékiáni badalá gón man badia kanant o
mehray badalá naprat.
6 Gwashant: “Badkárén mardoméá eshiay chakká dawr day,
bell ke bohtám janóké eshiay rástén némagá óshtit.
7 Wahdé áiay dadrasiá kanant,
mayárbár zánag bát o
dwái gonáh hesáb bátant.
8 Róchi kammok bátant o
áiay ogdah o zemmawári degaréá berasát.
9 Chokki chóraw bátant o
jani janózám.
10 Chokki pendhók o darpadar bátant o
cha wati proshtagén lógán dar kanag bátant.
11 Wámdári sajjahén mál o hastiá pach gerátant o
darámad áiay johdáni bar o samará barátant.
12 Kass pa áiá mehrabán mabát o
áiay chórawáni sará bazzag makanát.
13 Padréchi gár bátant o
námesh pa démi naslán sar mabát.
14 Áiay pet o pirokáni gonáh Hodáwanday bárgáhá yát kanag bátant,
mátay gonáhi hechbar shódag mabátant.
15 Gonáhesh modám Hodáwanday chammáni démá bátant,
Hodáwand áyáni yátá cha zeminá gár kanát.
16 Chéá ke á hechbar pa kassá mehrabán nabut,
nézgár o hájatmandi ázár dátant o
delproshtagéni pa mark raséntant.
17 Nálat kanagi wassha but,
áiay wati sará kapátant.
Barkat dayagi wassha nabut,
hechbar barkati marasát.
18 Nálat kanagi chó pósháká gwará at,
ápay paymá áiay jáná ér nesht,
rógenay paymá haddháni shot.
19 Nálat kabáhé bát o áiay jendá bepóshát o
kamarbandéay paymá modám áiay sréná bandók bát.”
20 Cha Hodáwanday némagá mani bohtám janókáni mozz hamé bát,
hamá ke mani helápá badén habara kanant.
21 Bale taw, oo Hodáwand, tahná taw
pa wati námaygi mani sará mehrabán bay,
cha wati mehray nékiá maná berakkén.
22 Chéá ke man nézgár o hájatmandé án o
delon bátená thappig ent.
23 Man chó bégáhi sáhegéá gára bán,
chó madagéá chandhaga bán.
24 Cha róchagá kóndhon drahagá ant,
jesm o jánon ranjetag o lágar ent.
25 Bohtám janókáni kalági án,
maná ke gendant, sará chandhénant.
26 Maná komakk kan, oo Hodáwand, mani Hodá!
Pa wati mehraygi maná berakkén.
27 Bell bezánant ke é tai dast ent,
ke é kár taw kortag, oo Hodáwand!
28 Á nálata kanant,
bale taw barkat bedayátay.
Hamlah ke kanant, sharmendag bátant,
bale tai hezmatkár shádmáni bekanát.
29 Mani dozhmenán roswáiay jámag gwará dayag bát o
sharmendagiay kabáhá póshénag bátant.
30 Man cha wati zobáná Hodáwanday sakk báz shográ gerán,
bázén mardoméay démá áiá satá kanán.
31 Chéá ke hájatmanday rástén némagá óshtit
tánke áiá cha dádrasáni hokmá berakkénit.