15
Delpáki
(Markás 7:1–23)
1 Nun cha Urshalimá átkagén lahtén Parisi o Sharyatay zánóger Issáay kerrá átk o gwashtesh: 2 “Tai morid chéá may pet o piroki rasmá próshant o waragá pésar dasta nashódant?” 3 Áyáni passawá gwashti: “Shomá chéá pa wati rasmay dáragá Hodáay hokmá próshét? 4 Hodáyá gwashtag: Wati pet o mátá ezzat beday* o harkasá ke wati pet yá mát nálat kort, áiay sezá mark ent.† 5 Bale shomá gwashét: ‘Agan kasé wati petá yá mátá begwashit: “Hamá komakk ke man báyad ent shomárá bedátén, á man Hodáay ráhá korbán kortag,” 6 nun ejázat naent ke á wati pet o mátá komakk bedant.’ Shomá pa wati rasmay dáragá Hodáay habará halás o nákára kanét. 7 Oo doru o dopóstén mardomán! Eshayá nabiá shomay bárawá sharr gwashtag:
8 É mardom dapá maná ezzata dayant,
bale delesh cha man sakk dur ent.
9 É moptá maná parastesha kanant o
mardománi ráh o rahbandáni tálimá anchosha dayant
ke gwashay Hodáay hokm ant.”‡
10 Issáyá mardom wati kerrá lótháént o gwashtant: “Gósh bedárét o sarpad bebét. 11 Chizzé ke dapá rawt, mardomá nápáka nakant, bale hamá chizz ke cha dapá dara kayt, mardomá nápáka kant.” 12 Nun morid áiay kerrá átkant o gwashtesh: “Taw zánay ke tai é habarán Parisi tawréntagant?” 13 Issáyá passaw dát: “Har nehálé§ ke mani ásmáni Petá nakeshtag, gwajaga bit. 14 Shomá áyán bellét. Á, kóráni kórén rahshón* ant, wahdé yakk kóré domi kóray rahshóna bit, doén kandhá kapant.”
15 Petrosá gwasht: “É mesálay mánáyá márá sarpad kan.” 16 Issáyá gwasht: “Shomá angat ham inchok násarpad ét? 17 Nazánét harché ke dapá rawt, lápá mána bit o padá cha rótán dara kayt. 18 Bale harché ke cha dapá dara kayt, cha delá chesta bit o hamé chizz ensáná sell o nápáka kant. 19 Chéá ke badén pegr o hayál, hón o kósh, zená, bénangi, dozzi, drógén sháhedi o kopr cha delá chesta bant. 20 Hamé chizz ant ke mardomá nápáka kanant, gón nashoshtagén dastán warák warag mardomá nápáka nakant.”
Darkawmén janénéay imán
(Markás 7:24–30)
21 Issáyá á jágah yalah dát o Sur o Saydunay damagá shot. 22 Kanháni janéné ke hamóday mardomé at, átk o kukkári kort: “Oo Hodáwand, oo Dáud bádsháhay chokk! Mani sará rahm kan. Mani jenekká jenné per o jenekk sakk azáb ent.” 23 Bale Issáyá hecch nagwasht. Morid Issáay kerrá átkant o dazbandiesh kort: “Eshiá roksat kan, kukkár kanáná may randá kaptag.” 24 Issáyá darráént: “Man bass pa Bani Esráilay gárén méshán ráh dayag butagán.” 25 Gorhá janén áiay pádán kapt o gwashti: “Oo Hodáwand! Maná komakk kan.” 26 Gwashti: “Chokkáni naganay pach gerag o kochekkáni démá dawr dayag sharr naent.”† 27 Janéná gwasht: “Haw, oo Hodáwand! Bale kochekk ham naganay hamá chondhána warant ke cha áyáni wáhondáni parzónagána kapant.” 28 Gorhá Issáyá áiay passawá gwasht: “Oo bánok! Tai imán mohr o mohkam ent, hamá dhawl bit ke taw lóthay.” Hamá damáná áiay jenekk dráh but.
Bázén mardoméay drahbakshi
29 Issáyá á jágah esht o shot, cha Jalilay Mazangwarmay lambá gwast o yakk kóhéay sará sar kapt o nesht. 30 Bázén mardomé áiay kerrá átk. Lang, kór, mondh, gong o dega har paymén násalámatén mardomesh Issáay kerrá áwortant o áiá dráh kortant. 31 Wahdé Esráilián dist ke gong habar kanagá ant, mondh dráh bayagá ant, lang tarragá ant o kór gendagá ant, gorhá hayrán butant o wati Hodá satá o sanáesh kort.
Chár hazár mardomá warák dayag
(Markás 8:1–10)
32 Issáyá wati morid lótháént o gwashtant: “Maná é mardománi sará bazzaga bit, say róch ent ke mani kerrá ant o pa waragá hecchesh nést. Mana nalóthán ke eshán gón shodigén lápé roksat bekanán. Chó mabit ke ráhá betosant o bekapant.” 33 Moridán darráént: “É gyábáná má inchok nán cha kojá byárén ke é mardom sér bekanant?” 34 Gorhá Issáyá cha moridán jost kort: “Shomárá chont nagan gón?” Gwashtesh: “Hapt nagan o lahtén kasánén máhig.” 35 Áiá gón mardomán gwasht: “Zeminay sará benendét.” 36 Haptén nagan o máhigi zortant, Hodáay shogri gept, nagan o máhigi chondh chondh kort o moridáná dátant o moridán mardománá dátant. 37 Sajjahénán sérá wárt o cha sar átkagén chondhán moridán hapt lach‡ porr kort. 38 Janén o chokkán abéd, chár hazár mardéná warák wárt. 39 Mardománi mocchiay roksat kanagá rand, Issá bójigá nesht o Magadanay damagá shot.
* 15:4 Darraw 20:12. † 15:4 Darraw 21:17. ‡ 15:9 Eshayá Nabiay Ketáb 29:13 § 15:13 Nehál, bezán nók keshtagén drachk. * 15:14 Rahshón, bezán rahbar, sarók, rahdarbar. † 15:26 Issáay maksad esh naat ke é janén nápák ent. Áiay maksad esh at ke janénay báwar cha Yahudiáni báwará gésh ent. ‡ 15:37 Lach cha pisshá jórh kortagén mazanén darpé.