13
Áyókén zamánagay bárawá Issáay péshgói
(Mattá 24:1–14; Luká 21:5–19)
1 Wahdé Issá cha mazanén parasteshgáhá dar áyagá at, cha moridán yakkéá gwasht: “Oo ostád! Bechár, chónén shawkén seng o dhok ant o chónén dhawldárén parasteshgáhé.” 2 Issáyá gwasht: “É dhawldárén parasteshgáhá genday? Eshiay yakk sengé ham domi sengay sará namánit, sajjahén próshag o dawr dayaga bant.”
3 Wahdé Issá mazanén parasteshgáhay dém pa démá Zaytunay Kóhay sará neshtagat, Petros o Ákub o Yuhanná o Andriás áiay kerrá átkant o ehwatá jostesh kort: 4 “Márá begwash, bárén é prosht o prósh kadéna bit o eshiay nazzikk bayagay nesháni ché ent?” 5 Issáyá habar bendát kort: “Hozzhár bét, kasé shomárá gomráh makant. 6 Bázéné mani námá kayt o gwashit: ‘Man hamá án*’ o bázénéá gomráha kant. 7 Wahdé shomá jangáni tawárá eshkonét o jangáni hál somárá sara bit, delá tors mayárét. Allam é dhawlá bit, bale gón é neshániáni záher bayagá halásiay wahd nayayt. 8 Yakk kawmé dega kawméay helápá o yakk molké dega molkéay helápá páda kayt. Bázén jágahéá zeminchandha† bit o kahta kapit. É tahná chellagiay dardáni bendát ent.
9 Hozzhár bét! Shomárá hakdiwánáni‡ démá pésha kanant, kanisaháni tahá janant o pa manigi, hákem o bádsháháni démá óshtárénant. Gorhá shomárá sharrén móhé rasit ke pa man gwáhi bedayét. 10 Bale pésará báyad ent wasshén mestágay jár sajjahén kawmáni kerrá janag bebit. 11 Harwahd ke shomárá gerant o hakdiwánána barant, cha péshá paréshán mabét ke má ché begwashén. Á wahdá, har chizzé ke shomárá sój dayaga bit, hamá habará bekanét. Chéá ke gwashók shomá naét, Pákén Ruh ent. 12 Brát wati brátá dróhit o kóshárénit o pet wati chokká. Chokk wati pet o mátáni helápá páda káyant o áyána kóshárénant. 13 Harkas mani námay sawabá cha shomá naprata kant, bale hamá ke tán áherá bardáshta kant, á rakkit.
Torsnákén wahd o jáwar
(Mattá 24:15–28; Luká 21:20–24)
14 Wahdé shomá á ‘palit o bérán kanókén bazzhenáká’§ hamá jágahá gendét ke áiay jágah naent,” – wánók sarpad bebit – “hamá ke Yahudiahá ant dém pa kóhán betachant. 15 Á ke lógay sará ent, pa chizzéay zuragá ér makapit o lógay tahá marawt o 16 á ke dhagáray sará ent, wati kabáhay zuragá lógá marawt. 17 Á róchán, lápporrén janén o hamá ke chokka méchénant sakk bazzaga bant. 18 Dwá kanét ke é chizz zemestáná mabit. 19 Chéá ke á róchán anchén mosibaté kayt ke cha bendátá, cha hamá róchá ke Hodáyá jahán addh kortag tán é wahdá, áiay mesál nayátkag o hechbara nayayt. 20 Agan Hodáwandá á sakkiáni róch kamter makorténant, hecch mardomé narakketagat. Bale áiá wati gechén kortagénáni háterá á róch kamter kortagant. 21 Á wahdá agan kasé shomárá begwashit: ‘Bechár, Masih esh ent’ yá ‘bechár, á ent,’ báwar makanét. 22 Chéá ke drógén masih o drógén nabi jáha janant o ajabbatén nesháni o mójezah pésha dárant. Wati sajjahén zórá janant ke Hodáay gechén kortagénán ham gomráh bekanant. 23 Hozzhár bét, man shomárá cha pésará é sajjahén chizzán hál dayagá án.
Issáay per tarrag
(Mattá 24:23–44; Luká 21:25–38)
24 Á róchán, cha é mosibatán o rand, róch tahára bit, máha nadrapshit*, 25 estár ham cha ásmáná kapant o ásmánay zór o wák larzénaga bant. 26 Á wahdá, mardom Ensánay Chokká gendant ke gón mazanén wák o twán o shán o shawkaté jambaráni tahá ent o kayt. 27 Gorhá préshtagán ráha dant o cha chárén némagán, bezán cha zeminay har kondhá tán ásmánay goddhi marz o simsarán, wati gechén kortagén mardomán yakjáha kant.
28 Nun cha enjiray drachká dars o sabakk begerét. Anchosh ke áiay thál narma bant o táka trokkant, shomá zánét ke garmág nazzikk ent. 29 Hamé dhawlá, wahdé shomá é chizzána gendét, wata zánét ke mani áyagay wahd nazzikk ent, darwázagay dapá ent. 30 Shomárá rásténa gwashán, tán é sajjahén jáwar† mayáyant, é nasl o padréch halása nabit. 31 Ásmán o zemin gára bant, bale mani habar hechbar gára nabant. 32 Hechkasa nazánt ke á róch o á sáhat kadéna rasit, na ásmánay préshtaga zánant o na Chokka zánt, bass Peta zánt. 33 Hozzhár bét! Hayálá gwar kanét chéá ke nazánét á wahd o damán kadéna kayt. 34 Mani per tarrag hamé dhawlá ent ke mardé saparéá berawt, roksat kanagay wahdá har hezmatkáray kár o zemmawáriá begisshénit o darwázagpáná hokm bedant: ‘Hozzhár bay!’
35 Gorhá hozzhár bét chéá ke shomá nazánét ke lógay hodábond shapay kojám pásá kayt; sarshapá, shapay némá, korósbángá yá bámgwáhá? Paméshká hozzhár bét. 36 Chó mabit ke hodábond anágat byayt o begendit ke shomá wáb ét. 37 Anchosh ke man shomárá gwashán, gón drostána gwashán: ‘Hozzhár bét!’ ”
* 13:6 Hodá watá gón Mussáyá hamé námá pajjárénit. Bechár Dargwaz 3:14. † 13:8 Zeminchandh, bezán zeminjomb, zelzelah. ‡ 13:9 Hakdiwán, bezán ámidges, dádgáh. § 13:14 “Palit o bérán kanókén bazzhenák” yakk chizzé ke báyad ent mazanén parasteshgáhá mayayt. * 13:24 Drapshag, bezán shahm janag, jalashkag. † 13:30 Jáwar, bezán hálat.