13
Tohm chandhagay mesál
(Markás 4:1–9; Luká 8:4–8)
1 Hamá róchá, Issá cha lógá dar átk o mazangwarmay kerrá shot o nesht. 2 Mardománi anchén mazanén rombé átk o áiay kerrá mocch but ke á bójigéá swár but o nesht. Sajjahén mardom gwarmay lambá óshtátagatant. 3 Gorhá áiá mardománá gón darwar* o mesálán bázén dars o sabakké dát. Gwashti: “Dehkáné tohmay chandhagá shot. 4 Tohmáni chandhagay wahdá kammé tohm ráhay sará retk, báli morg átkant o chet o wártantesh. 5 Kammé tohm dhal o dhókáni tahá retk ke ódá hák kamm at. Zutt rostant, chéá ke hák tanakk at. 6 Bale cha róchay trondén garmiá gimmort† o hoshk butant, chéá ke áyáni risshag o wandhál‡ johl nashotagatant. 7 Kammé tohm cherekk o dhangaráni tahá ham retk, cherekk rostant o tohmesh rodagá naeshtant. 8 É dega tohm sharrén zeminá retkant, rostant o hóshag o baresh dát, jáhé sad sari§, jáhé shast sari o jáhé si sari. 9 Harkasá gósh per, beshkont.”
Hodáay bádsháhiay ráz
(Markás 4:10–12; Luká 8:9–10)
10 Morid áiay kerrá átkant o jostesh kort: “Taw chéá gón mardomán pa darwar o mesál habara kanay?” 11 Áyáni passawá gwashti: “Parchá ke Hodáyá é zánt shomárá dátag ke ásmáni bádsháhiay rázán sarpad bebét, bale áyáná nadátagi. 12 Hamáiá ke chizzé hast, áiá géshter dayaga bit, tánke áiá báz bebit, bale kaséá ke nést, hamá ke hastenti ham, pach geraga bit. 13 Man paméshká pa darwar o mesál gón áyán habara kanán ke á chárant bale nagendant, góshesh pach ant bale naeshkonant o sarpad ham nabant. 14 Eshayá nabiay péshgói é mardománi bárawá rást o sarjam bayagá ent ke gwashit:
Shomá eshkonét, bale sarpada nabét,
chárét, bale nagendét.
15 Chéá ke é kawmay del seng tarretag,
góshesh grán ant,
wati chammesh bastagant.
Agan esháni chammán bedistén o
góshán beshkotén,
agan esháni delá bezántén o
sarpad buténant o dém pa man byátkénant,
man dráh kortagatant.*
16 Bale bahtáwar ant shomay chamm ke gendant o shomay gósh ke eshkonant. 17 Shomárá rásténa gwashán, bázén paygambar o pahrézkáréá lóthetag ke harché shomá gendagá ét, má ham bedistén bale nadistesh o harché shomá eshkonagá ét, má ham beshkotén bale naeshkotesh.
Tohm chandhagay mesálay maksad
(Markás 4:13–20; Luká 8:11–15)
18 Nun dehkánay mesálay mánáyá gósh bedárét. 19 Wahdé kasé Hodáay bádsháhiay habará eshkont bale sarpada nabit, gorhá Shaytána kayt o harché ke áiay delá keshag butag, áyán dara kant o bárt. Esh at ráhay sará retkagén tohmáni mesálay máná. 20 Á tohm ke dhal o dhókáni tahá retkant, hamá mardomay mesál ent ke Hodáay habará eshkont o hamá damáná pa gal o shádeha mannit, 21 bale é sawabá ke risshag o wandháli najatag, Hodáay habar áiay delá tán dérá namánit. Wahdé Hodáay habaray sawabá sakki o sóriána kapit yá ázáré rasiti, hamá damáná cha ráhá thagalit o kapit. 22 Á tohm ke cherekk o dhangaráni tahá retkant, hamá mardomay mesál ent ke Hodáay habará eshkont, bale donyái parésháni o mál o zarray delkasshi o préb áiá rada dayant o naylant ke Hodáay habar besabzit o bar o samar bedant. 23 Bale á tohm ke sharrén zeminá retkant, hamá mardomay mesál ent ke Hodáay habará gósha dárit o sarpada bit o bar o samara dant, bázéné sad sari, bázéné shast sari o bázéné si sari.”
Zahrichkay mesál
24 Issáyá áyáná dega mesálé dát. Gwashti: “Ásmáni bádsháhi, hamá mardomay paymá ent ke wati dhagárá sharrén tohmi keshtagat, 25 bale wahdé mardom wáb atant, dozhmené átk o gandománi tahá zahrichkay† tohmi rétk o shot. 26 Wahdé gandom rostant o hóshagesh áwort, zahrichk ham rost o mazan butant. 27 Nun nawkar átkant o gón wati wájahá gwashtesh: ‘Oo wájah! Taw wati dhagárá sharrén tohm nakeshtagat? Gorhá é zahrichk cha kojá átkant?’ 28 Gwashti: ‘Dozhmenéá é kár kortag.’ Nawkarán jost kort: ‘Taw lóthay ke má berawén o áyán begwajén?’ 29 Passawi dát: ‘Na, chó mabit ke zahrichkáni gwajagay wahdá shomá gandomán ham begwajét. 30 Tán ronagay wahdá belli hórigá rodant, ronagay wahdá gón ronókána gwashán: “Pésará zahrichkán begwajét o pa sóchagá grámband bekanét, randá gandomán byárét o mani ambárá ér kanét.” ’ ”
Kasterén tohmay mesál
(Markás 4:30–32; Luká 13:18–19)
31 Issáyá áyáná dega mesálé dát. Gwashti: “Ásmáni bádsháhi, thélkáhay tohmay dhawlá ent ke kaséá zort o wati dhagárá kesht. 32 Chónáhá áiay tohm cha é dega tohmán kaster ent, bale wahdé rodit, cha é dega sabzagán‡ borzter, drachkéay kaddá bit o báli morg áiay ták o tháláni§ sará kodóha bandant.”
Homiray mesál
(Luká 13:20–21)
33 Issáyá áyáná dega yakk mesálé dát. Gwashti: “Ásmáni bádsháhi hamá homiray paymá ent ke janénéá zort o gón bázén ártéá* hawár kort o kamm kammá sajjahén árt gwát gept.”
34 Issáyá gón mardománi mocchiá é sajjahén habar gón darwar o mesálán kortant, bé mesálá gón áyán hecchi nagwasht. 35 É dhawlá nabiay kortagén é habar rást o sarjam but:
“Man gón darwar o mesálán wati dapá pacha kanán o
anchén habara kanán
ke cha donyáay pédáeshá beger tán annun
chér o andém butagant.”†
Zahrichkay mesálay máná
36 Nun Issáyá mardom roksat kortant o lógay tahá shot. Ódá morid áiay gwará átkant o gwashtesh: “Márá dhagáray zahrichkay mesálay mánáyá sarpad kan.” 37 Gwashti: “Hamá ke sharrén tohma keshit, Ensánay Chokk ent. 38 Dhagár donyá ent. Sharrén tohm ásmáni bádsháhiay chokk ant o zahrichkay tohm Shaytánay chokk ant. 39 Hamá dozhmen ke zahrichkay tohmi dhagárá rétkant, Shaytán ent. Kesháray rónay wahd áheratay róch ent o kesháray ronók‡ préshtag ant. 40 Anchosh ke zahrichk mocch kanag o ásá sóchaga bant, áheratay róchá ham hamé dhawlá bit. 41 Ensánay Chokk wati préshtagán ráha dant tánke sajjahén radkárán o hamáyán ke degarán dém pa gonáhá barant, yakjáh bekanant o cha áiay bádsháhiá dar bekanant. 42 Áyán ásay kurahá§ dawra dayant ke ódá gréwag o peryát o zária bit. 43 Á wahdá pahrézkár wati Petay bádsháhiá róchay paymá drapshant.* Harkasá gósh per, beshkont.”
Ásmáni bádsháhiay dega say mesál
44 “Ásmáni bádsháhi ganjéay paymá ent ke dhagáréá chér dayag butagat. Wahdé kaséá dar gétk, gal but o padá chéri dát o shot o harché ke áiá hastat, bahái kortant o hamá dhagári pa bahá zort.
45 Hamé dhawlá, ásmáni bádsháhi sawdágeréay paymá ent ke dhawldárén morwáredáni shóházá at. 46 Wahdé áiá gránkimatén morwáredé dast kapt, shot o harché ke áiá hastat bahái kortant o hamá morwáredi gept.
47 Hamé dhawlá ásmáni bádsháhi hamá dám o máhóréay dhawlá ent ke gwarmá dawresh dát o dámá har paymén máhig gept. 48 Wahdé dám cha máhigá porr but, cha gwarmá daresh kort. Padá neshtant o sharrén máhigesh dar chetant o saptán† kortant o harábénesh dawr dátant. 49 Áheratay róchá ham anchosha bit. Préshtaga káyant o badkárán cha pahrézkárán jetá kanant. 50 Badkárán ásay kurahá dawra dayant ke ódá gréwag o peryát o zária bit. 51 Shomá é sajjahén habarán sarpad butét?” Áyán passaw dát: “Ji haw.” 52 Gón áyán gwashti: “Paméshká Sharyatay har zánóger ke ásmáni bádsháhiay moridé bit, hamá lógwáhonday dhawlá ent ke cha wati ganj o hazánagá har paymén nók o kwahnén chizza kasshit o kárit.”
Issá padá Náserahá pera tarrit
(Markás 6:1–6; Luká 4:16–30)
53 Wahdé Issáyá é mesál halás kortant, cha ódá dar kapt. 54 Wati jenday shahrá átk o óday kanisahá mardomán tálim dayagá lagget. Mardomán pa hayráni gwasht: “Eshiá é dánái o mójezah kanagay wák o twán cha kojá rasetag?” 55 É hamá dártráshay chokk naent? Eshiay mát Maryam ent o brát Ákub o Issop o Shamun o Yahudá ant. 56 Eshiay sajjahén gohár hamedá may kerrá jahmenend ant. Gorhá é sajjahén chizzi cha kojá áwortagant? 57 Mardom Issáay sará nawassh butant. Issáyá gwasht: “Nabiá har jágah ezzata rasit, bale wati métag o lógá ezzatia narasit.” 58 Gorhá áyáni bébáwariay sawabá ódá bázén mójezahé péshi nadásht.
* 13:3 Darwar, bezán matth, mesál, paym, dhawl. † 13:6 Gimmorag, bezán hoshk tarrag, napasgir bayag. ‡ 13:6 Wandhál, bezán hondhál, risshag o rótag. § 13:8 Sad sari, bezán sad barábar. * 13:15 Eshayá Nabiay Ketáb 6:9–10. † 13:25 Zahrichk káhé ke zahri mán. ‡ 13:32 Sabzag, bezán káh. § 13:32 Thál, bezán sháharh, sháhal. * 13:33 Asligén Yunáni nebeshtánka gwashit: “say sátá”, bezán 15 kiluá gésh. † 13:35 Zabur 78:2. ‡ 13:39 Ronók, bezán hamá ke keshárá borrit o moccha kant. § 13:42 Kurah, mazanén chollé ke ódá ásay tahá kunzag, matth o dega chizza pachant. * 13:43 Drapshag, bezán shahm janag, jalashkag. † 13:48 Sapt, bezán sabad, mazanén challi, sáchi.