118
Hodáwanday rástén dastá mazanén káré kortag
1 Hodáwanday shográ begerét
ke nék ent o mehri abadmán.
2 Esráil begwashát:
“Áiay mehr abadmán ent.”
3 Hárunay lóg begwashát:
“Áiay mehr abadmán ent.”
4 Hodátors begwashátant:
“Áiay mehr abadmán ent.”
5 Wati tangián gón Hodáwandá peryáton kort,
áiá maná passaw dát o ázát kort.
6 Hodáwand gón man ent, mana natorsán.
Ensán maná ché korta kant?
7 Hodáwand gón man ent, mani madat kanók,
pa sarperázi dozhmenáni némagá charán.
8 Hodáay kerrá panáh zurag
cha ensánay sará tawkal kanagá sharter ent.
9 Hodáay kerrá panáh zurag
cha shahzádagáni sará tawkal kanagá sharter ent.
10 Sajjahén kawmán maná angerr kort,
bale man Hodáwanday námá prósh dátant.
11 Maná cha har némagá chapp o chágerdesh kort,
bale man Hodáwanday námá prósh dátant.
12 Chó bénagmakeská* mani sará per retkant,
bale chó konthagá, damáná sotkant o
man Hodáwanday námá prósh dátant.
13 Maná sakká télánkesh dát ke bekapán,
bale Hodáwandá maná komakk kort.
14 Hodáwand mani zór o mani sawt ent,
hamá mani rakkénók ent.
15 Pahrézkáráni tambuáni tahá sóbén bayag o shádmániay kukkár ent:
“Hodáwanday rástén dastá mazanén káré kortag.
16 Hodáwanday rástén dast chest butag,
Hodáwanday rástén dastá mazanén káré kortag.”
17 Mana namerán, zendaga mánán o
Hodáwanday kortagén káráni járá janán.
18 Hodáwandá maná sharr adab dát,
bale markay dastá nadáti.
19 Adl o rástiay darwázagán pa man pach kan,
ke bepoterán o Hodáwanday shográ begerán.
20 Esh ent Hodáwanday darwázag
ke pák o pahrézkár cha edá tahá shota kanant.
21 Tai shográ gerán ke taw maná passaw dát,
taw mani rakkénók ay.
22 Á seng ke bánbandén ostáyán pasond nakort o nazort,
hamá seng bonhesht but.
23 É Hodáwanday kár ent o
may chammán bákamál ent.
24 Esh ent hamá róch ke Hodáwandá áwortag,
byá pa é róchá gal o shádehia kanén.
25 Oo Hodáwand! Márá berakkén.
Oo Hodáwand! Márá sóbén kan.
26 Mobárak bát hamá ke Hodáwanday námá kayt.
Cha Hodáwanday lógá shomárá barkata dayén.
27 Hodáwand, Hodá ent,
wati nuri may sará drapshéntag.
Aiday korbánigá gón korbánjáhay kánthán pa sád bebandét.
28 Taw mani Hodá ay,
tai shográ gerán.
Taw mani Hodá ay,
tará názénán.
29 Hodáwanday shográ begerét
ke nék ent o mehri abadmán.
* 118:12 Bénagmakesk, bezán hamá gwamz yá góderr ke bénag addha kant.