137
Hodáwanday sawtán chón jata kanén?
1 Bábelay kawráni kashá,
má nesht o grét,
wahdé má Sahyun yát kort.
2 Má drachkáni sará
wati soróz o chang dratkant,
3 ke may bandig kanókán márá gwasht: “Sawt bejanét,”
ke may ázár dayókán cha má shádehiay sawt lóthet.
Gwashtesh: “Pa má cha Sahyunay sawtán yakké bejanét.”
4 Má ke darándhéh én,
Hodáwanday sawtán chón jata kanén?
5 Oo Urshalim! Agan man tará shamosht,
mani rástén dast wati honará beshamóshát.
6 Mani zobán nokká belecchát
agan tará yát makanán o
agan Urshalimá wati masterén shádehi sarpad mabán.
7 Oo Hodáwand! Yátá bedár
ke Urshalimay kapagay róchá Edumián ché kort.
“Próshéti” áyán gwasht,
“cha boná próshéti.”
8 Oo Bábelay jenekk!* Taw zutt dém pa tabáhiá raway,
bahtáwar hamá ent ke tará sezá dant,
hamá chizzáni sezáyá ke taw gón má kortagant.
9 Bahtáwar hamá ent ke tai chokkána zurit o
taláráni sará jant.
* 137:8 Bábelay jenekk, bezán Bábelay nendók.