8
Garray nádráhéay drahbakshi
(Markás 1:40–44; Luká 5:12–14)
1 Wahdé Issá cha kóhá ér kapt, mardománi mazanén rombé áiay randá gón kapt. 2 Yakk mardé ke áiá garray* nádráhi at Issáay kerrá átk, áiay pádán kapt o gwashti: “Oo wájah! Agan taw belóthay, maná dráh o palgár† korta kanay.” 3 Issáyá dast shahárt, dasti per mosht o gwashti: “Mana lóthán. Dráh o palgár bay!” Hamá damáná mard cha garrá dráh but. 4 Gorhá Issáyá gón áiá gwasht: “Bechár, hechkasá hál maday, bale beraw, watá dini péshwáyá pésh bedár o hamá korbánigá bekan ke Mussáay Sharyatá nebisag butag, tánke pa mardomán sháhedié bebit.”
Pawji apsaray imán
(Luká 7:1–10)
5 Wahdé Issá Kaparnáhumay shahrá raset, pawji apsaré áiay kerrá átk, dazbandi kort o 6 gwashti: “Oo wájah! Mani hezmatkárén bachakk lang o mondh ent o lógá kaptag, sakk dard o dór ent.” 7 Issáyá gwasht: “Sharr, mana káyán o áiá dráha kanán.” 8 Pawji apsará darráént: “Oo wájah! Mana nakarzán ke taw mani lógá byáay. Taw tahná hokm bekan, mani hezmatkár dráha bit. 9 Chéá ke man ham wati masteráni hokmay chérá án o mani dastay chérá ham sepáhig‡ hast. Agan kaséá hokm bekanán ‘beraw,’ á rawt o agan kaséá begwashán ‘byá,’ á kayt. Agan wati hezmatkárá begwashán ‘pelán kárá bekan,’ á kanti.” 10 Wahdé Issáyá é habar eshkot, hayrán but o gón wati hamráhán gwashti: “Shomárá rásténa gwashán ke Esráiliáni tahá ham man choshén mohrén imán nadistag. 11 Bezánét ke cha ródarátk o rónendá bázén mardomé kayt o gón Ebráhém o Esák o Ákubá ásmáni bádsháhiay mehmániá yakkén parzónagay§ sará nendit, 12 bale é bádsháhiay chokk o óbádag* dhanná taháriá dawr dayaga bant. Ódá gréwag o peryát o zária bit.” 13 Gorhá Issáyá gón pawji apsará gwasht: “Beraw, anchosh ke tai báwar ent, gón taw hamá dhawlá bit.” Áiay hezmatkár hamá damáná dráh but.
Nádráháni drahbakshi
(Markás 1:29–34; Luká 4:38–41)
14 Wahdé Issá Petrosay lógá shot, disti ke Petrosay wassig tapig ent o kaptag. 15 Issáyá wati dast áiay dastay sará per mosht. Áiay tap sest, á pád átk o Issáay hezmat kanagá lagget.
16 Magrebtahárá mardomán bázén jenni ganóké Issáay kerrá áwort, áiá gón wati yakk habaréá jenn kasshetant o sajjahén nádráh wassh o dráh kortant. 17 É dhawlá Eshayá nabiay kortagén é habar rást o sarjam but: Áiá may nezóri dur kortant o nádráhi bortant.†
Kay Issáay morid buta kant?
(Luká 9:57–60)
18 Wahdé Issáyá wati chapp o chágerdá mardománi mocchi dist, parmán dát o gwashti: “Byáét, gwarmay á dastá rawén.” 19 Sharyatay zánógeré áiay kerrá átk o gwashti: “Oo ostád! Har jáh ke taw raway, man tai randgiriá kanán.” 20 Issáyá gwasht: “Róbáhán hóndh‡ hast o báli morgán kodóh§, bale Ensánay Chokká* pa saray ér kanagá hecch jágah nést.” 21 Dega yakk moridéá gwasht: “Oo wájah! Maná ejázat beday ke pésará berawán o wati petá kabr o kapan bekanán.” 22 Issáyá gwasht: “Byá, mani randgiriá bekan, bell ke mordag wati mordagán wat kabr o kapana kanant.”
Tuppánay érmósh kanag
(Markás 4:36–41; Luká 8:22–25)
23 Issá bójigá swár but, morid ham swár butant. 24 Anágat trondén tuppáné átk o chawl o mawján bójig mán ropt, bale Issá wáb at. 25 Morid áiay kerrá átkant, cha wábá pád kort o gwashtesh: “Oo Hodáwand! Márá berakkén ke meragá én.” 26 Gón áyán gwashti: “Oo kambáwarán! Shomárá chéá torsit?” Nun pád átk, gwát o ápi hakkal dátant o tuppán pahk érmósh but. 27 Morid hayrán butant o gwashtesh: “É chónén mardomé ke gwát o áp ham eshiay hokmá mannant.”
Do jenniay drahbakshi
(Markás 5:1–17; Luká 8:26–37)
28 Wahdé Issá mazangwarmay á dastá, Gadáriáni† molká raset, do mardom cha kabrestáná dar átk o gón áiá dochár kaptant.‡ Áyán jenn per at o á haminchok wakshi o torsnák atant ke kassá cha á ráhá gwasta nakort. 29 Áyán kukkár kort o gwasht: “Oo Hodáay Chokk! Tará gón má che kár ent? Cha wahdá§ pésar, pa may azáb dayagá átkagay?”
30 Cha áyán kammé dur, hukkáni ramagé charagá at. 31 Palitén ruhán cha Issáyá dazbandi kort o gwasht: “Agan taw márá cha é mardomán dara kanay, gorhá márá é ramagay hukkáni jesmá ráh beday.” 32 Issáyá gwasht: “Bepoterét!” Gorhá á dar átk o hukkáni jesmá potertant o hukkáni sajjahén ramag cha kóhdémá jahlagá tachán but o gwarmá kapt o mort. 33 Hukkáni chárénók tacháná shahrá shotant o é sajjahén hál o jenni ganókáni sargwastesh raséntant. 34 Nun shahray sajjahén mardom Issáay cháragá átkant o gón áiá dazbandiesh kort ke cha may molká dar á o beraw.
* 8:2 Asligén Yunáni zobánay labz, pa syahgarr o bag o sohrbád o pa dega tahr tahrén pósti nádráhián kár bandaga bit. † 8:2 Palgár, bezán sáp o sallah, bepóleng. ‡ 8:9 Sepahig, bezán pawji, arteshi, lashkari. § 8:11 Parzónag, bezán soprah, kopár. * 8:12 É bádsháhiay chokk o óbádag, bezán Esráiliáni chokk o óbádag. † 8:17 Eshayá Nabiay Ketáb 53:4. ‡ 8:20 Hóndh, bezán zeminá mazanén thong. § 8:20 Kodóh, bezán kodám, báli morgay lóg. * 8:20 Dányál nabiá “Ensánay Chokk” pa anchén hastiéá kármarz kortag ke cha ásmáná éra kayt. Issáyá watá “Ensánay Chokk” gwashtag tánke mardom bezánant ke á cha ásmáná átkag o hamá wádah dátagén Masih ent. † 8:28 Lahtén daznebeshtá átkag: “Gerásiáni” yá “Gergesiáni”. ‡ 8:28 Dochár kapag, bezán dhikk warag, yakdegará gendag. § 8:29 Edá wahday máná áheratay róch ent.