142
Maná cha kaydá dar kan
Dáuday shayri gwashtánk, hamá wahdá ke gáray tahá at. Dwáé.
1 Hodáay bárgáhá zár o peryáta kanán o
cha Hodáwandá rahma lóthán.
2 Wati gelagán hamáiay bárgáhá kanán o
wati sakki o sórián hamáiá gwashán.
3 Arwáh ke mani bátená béwára bit,
taw ay ke mani ráhay rahshón ay.
Hamá ráhá ke mana rawán
pa man dámé chéresh gétkag.
4 Mani rástén némagá bechár,
kass nést ke mani hayálá bebit.
Maná panáh nést o
kass mani zenday pegrá naent.
5 Oo Hodáwand! Tai bárgáhá peryáta kanán o gwashán:
“taw mani panáhjáh ay o
zendagénáni zeminá mani bahr.”
6 Mani peryátá gósh dár
ke man mazanén sakki o sórián kaptagán.
Maná cha á mardomán berakkén ke mani randá kaptagant,
chéá ke cha man zórákter ant.
7 Maná cha kaydá dar kan
ke tai námá benázénán.
Gorhá pahrézkár mani chapp o chágerdá moccha bant
ke taw pa man nékia kanay.