105
Hodáay mójezahán yát kanét
1 Hodáwanday shográ begerét o
hamáiay námá begerét,
kawmán cha áiay kárán sahig kanét.
2 Áiá benázénét, áiá pa sawt benázénét,
áiay sajjahén bákamálén káráni habará bekanét.
3 Áiay pákén námay sará pahr bekanét,
Hodáwanday shóház kanókáni del shádmán bát.
4 Hodáwand o áiay zór o wákay lóthók bebét,
modám áiay chehragay didáray shóházá bebét.
5 Áiay kortagén bákamálén kárán yát kanét,
áiay mójezah o dátagén hokmán,
6 oo áiay hezmatkárén Ebráhémay nasl,
oo Ákubay chokkán ke áiay gechén kortagén ét!
7 Á, Hodáwand may Hodá ent.
Áiay dádrasi sajjahén jaháná rasant.
8 Á wati ahd o paymáná tán abad yáta kant,
hamá labz ke áiá gón hazár naslá kort,
9 hamá ahd ke gón Ebráhémá korti o
hamá sawgend ke gón Esáká wárti,
10 gón Ákubá karáré bast o pakkái kort,
gón Esráilá, abadmánén ahdé.
11 “Kanhánay sardhagárá tará bakshán,
ke shomay bahr o mirása bit.”
12 Á wahdá ke é kammok mardom atant,
kammok atant o darámad,
13 é kawm o á kawmay nyámá darpadar atant,
é molk o á molká gashtant.
14 Kassá áyáni sará zolm kanagi naesht,
pa áyánigi, áiá bádsháh neherr dátant:
15 “Mani ‘rógen per moshtagénán’* dast per makanét o
mani nabián noksán madayét.”
16 Zeminá dhokkáli ér áwort o
áyáni nánay ambári próshtant.
17 Áyáni démá mardomé rawáni dát,
Issop, ke goláméay hesábá bahá kanag but.
18 Áiay pádesh pa band o zamzil thappig kortant o
ásenén tawké gotthá dátesh,
19 tán hamá wahdá ke áiay habar rást butant,
Hodáay habará áiay rásti pakká kort.
20 Bádsháhá Issop lóthet o ázát kort,
mardománi hákemá ázát kort.
21 Bádsháhá wati lógay master kort,
wati sajjahén mál o melkatay hákem,
22 ke bádsháhay kárendahán wati tabá adab bekant o
kamáshán dánáiay tálimá bedant.
23 Nun Esráil Mesrá átk,
Ákub, Hámay sardhagárá† pa darámadi jahmenend but.
24 Wati mahluki ábád o
cha áyáni dozhmenán zóráwarter kortant.
25 Dozhmenáni deli gardént tán cha áiay kawmá naprat bekanant o
áiay hezmatkáráni helápá pandal besázant.
26 Áiá wati hezmatkárén Mussá rawán dát o
Hárun, ke wat gechéni kortagat.
27 Eshán mardománi nyámá Hodáay ajabbatén nesháni o
áiay mójezah pésh dáshtant, Hámay sardhagárá.
28 Áiá tahári rawán dát o zemin tahár kort,
áiay habaray náparmániesh nakortagat.
29 Áyáni ápi hón kort o
máhigi koshtant.
30 Sardhagáresh cha pogolá porr but
ke tán áyáni bádsháhi wábjáhán sar butant.
31 Áiá habar kort o makeskáni lashkar átkant o
passhag áyáni sajjahén molká mán retk.
32 Hawray badalá tróngali gwárént,
ás o bir, áyáni sajjahén sarzaminá.
33 Áyáni angur o enjiray drachki tabáh kortant o
molkay drachki próshtant.
34 Hokmi kort o madag átkant,
kathag‡, béhesábá.
35 Áyáni molkay sajjahén sabzagesh wártant o
hákay sajjahén bar o samaresh ér bort.
36 Nun áyáni sajjahén awali chokki jatant
áyáni mardánagiay awali bar o samar.
37 Wati mardomi zarr o sohrá bár kort o dhanná áwortant o
cha áyáni kabilahán kassá thagal nawárt.
38 Mesr cha Bani Esráilay rawagá gal but,
chéá ke áyáni torsá gár at.
39 Áiá jambaré sáhél kort o póshéntant,
ásé róki kort ke shapá rozhnáiesh bedant.
40 Áyán lóthet o Hodáwandá baynkuén§ morg rawán dát o
ái gón ásmáni naganá sér kortant.
41 Taláré tali dát o áp rawán but,
gyábáná kawré tatk.
42 Chéá ke wati pákén kawli yát at
ke gón wati hezmatkárén Ebráhémá kortagati.
43 Áiá wati kawm pa shádmáni dhanná áwort,
wati gechén kortagén, gón shádehiay kukkárán.
44 Áyáná rájáni sardhagári dát o
á, kawmáni kortagén mehnatáni málek butant,
45 ke áiay rahbandáni randgiriá bekanant o
áiay Sharyatay hokmáni sará kár bekanant.
Hodáwandá benázénét, Halléluyá.
* 105:15 Rógen per moshag, bezán pa bádsháhiá gechén kanag. † 105:23 Hámay sardhagár, bezán Mesr. ‡ 105:34 Kathag madagáni kesmé. § 105:40 Baynku kapinjeray dhawlén morge, bale cha kapinjerá kaster.