103
Oo mani arwáh! Hodáwandá benázén
Dáuday Zabur.
1 Oo mani arwáh! Hodáwandá benázén.
Oo mani bátenay har chizz! Áiay pákén námá benázén.
2 Hodáwandá benázén, oo mani arwáh!
Áiay hecch nékiá mashamósh,
3 hamá ke tai sajjahén gonáhána bakshit o
tai drostigén nádráhián dráha kant.
4 Tará cha mordagáni jaháná rakkénit o
mehr o rahmatay tájé tai sará dant.
5 Tará cha sharrén chizzán sérápa kant
ke tai warnái wakábéay* paymá nók o tázag bebit.
6 Hodáwand adl o ensápa kant o
pa sajjahén setam distagénán dádrasi.
7 Áiá wati ráh pa Mussáyá záher kortant o
wati kár pa Esráilay kawmá.
8 Hodáwand rahm kanók o mehrbán ent,
hezhm geragá déra kant o mehrá sarréch ent.
9 Márá tán abad mayáriga nakant o
na modám pa má gazaba gwárénit.
10 Márá may gonáháni hesábá nachárit,
na ke márá may badiáni padmozzá dant.
11 Chéá ke haminkas ke ásmán cha zeminá borz ent,
áiay mehr pa hamá mardomán ke Hodáay torsesh delá ent haminkas báz ent.
12 Haminkas ke mashrek cha magrebá dur ent,
may gonáhi cha má haminkas dur kortagant.
13 Hamá dábá ke peté pa wati chokkán mehrabán ent,
hamé paymá Hodáwand pa hamá mardomán mehrabán ent ke áiay torsesh delá ent.
14 Chéá ke may sareshtá† sarpad ent,
á zánt ke má hák én.
15 Haw, ensán chó káhá ent,
chó dhagáray goléá srapit‡.
16 Wahdé gwáté áiay sará kasshit, gára bit o
áiay jágah padá áiá pajjáha nayárit.
17 Bale Hodáwanday mehr, azal tán abad
hamá mardománi hamráh ent ke áiay torsesh delá ent o
áiay adl, esháni chokk o nomásagáni hamráh,
18 hamáyáni hamráh ke áiay rahbandáni randgiriá kanant o
áiay hokmáni mannagá nashamóshant.
19 Hodáwandá wati bádsháhiay taht ásmánán barjáh dáshtag o
áiay bádsháhi sajjahén hastiay sará hákemia kant.
20 Oo Hodáwanday préshtagán!
Shomá, oo zóráwarán ke áiay habarán barjáha dárét o áiay parmánbardáriá kanét!
Hodáwandá benázénét.
21 Oo Hodáwanday sajjahén lashkarán!
Shomá, oo áiay hezmatkárán ke áiay wáhagay parmánbardáriá kanét!
Hodáwandá benázénét.
22 Oo Hodáwanday sajjahén jórh kortagénán,
har jágah ke áiay bádsháhi barjáh ent!
Hodáwandá benázénét.
Oo mani arwáh!
Hodáwandá benázén.
* 103:5 Wakáb mazanén báli sháhiné, Ordu o Pársiá oqáb. † 103:14 Saresht, bezán báten, fetrat, jawhar. ‡ 103:15 Srapag, bezán pach bayag.