22
Bádsháhay chokkay árós
(Luká 14:15–24)
1 Issáyá padá gón mardomán pa darwar o mesál habar kort o gwashti: 2 “Ásmáni bádsháhi, hamá bádsháhay paymá ent ke pa wati chokkay árósá mehmánié korti. 3 Áiá wati golám lóthetagén mehmánáni randá ráh dátant, bale mehmánáni delá naat ke byáyant. 4 Gorhá áiá dega lahtén golám ráh dát o hokmi dát ke gón hamá lóthetagén mardomán begwashét: ‘Man warag tayár kortagant, káiger* o pábondi† gwask‡ koshtag o har chizz tayár ent. Árósay mehmániá byáét.’ 5 Bale mehmánán hecch parwáh nadásht o shotant, yakké wati dhagáray némagá o yakké dém pa wati sawdágeriá. 6 Á degarán áiay golám gept o béezzat kort o koshtant. 7 Bádsháh sakk zahr gept o wati sepáhigi ráh dátant. Áyán hónig koshtant o áyáni shahr sótk.
8 Nun bádsháhá gón wati golámán gwasht: ‘Árósay mehmáni tayár ent, bale hamá ke lóthag butagatant, áyagay láhek naatant. 9 Paméshká berawét, ráh o rahsarán harkasá ke gendét, áyán mehmániá byárét.’ 10 Bádsháhay golám shotant o sharr o gandag, harkasesh ke dist, sajjahénesh yakjáh kort o áwortant o árósay diwánjáh cha mehmáná porr but.
11 Wahdé bádsháh mehmánáni cháragá átk, yakk anchén mardé disti ke diwáni pósháki gwará naat. 12 Bádsháhá cha áiá jost kort: ‘Sangat! Bé diwáni pósháká, taw chón tóká potertagay?’ Áiá hecch passaw dát nakort. 13 Gorhá bádsháhá gón wati hezmatkárán gwasht: ‘Eshiay dast o pádán bebandét o dhanná taháriá dawri bedayét.’ Ódá gréwag o peryát o zária bit. 14 Chéá ke lóthetagén báz ant, bale gechén kortagén kamm ant.”
Máliátay bárawá
(Markás 12:13–17; Luká 20:20–26)
15 Hamé wahdá Parisi shotant o shawresh kort ke Issáyá cha áiay jenday habarán mána gisshénén o dámá dawra dayén. 16 Wati lahtén shágerdesh Hirudiáni§ hamráhiá áiay kerrá rawán dát ke begwashant: “Oo ostád! Má zánén ke taw tachk o rástén mardomé ay o Hodáay ráhay sójá pa rástia dayay o hechkasay némagá nageray, chéá ke sajjahénán yakk hesábá cháray. 17 Márá begwash, tai hayálá Rumay bádsháh Kaysará* song o máliát dayag rawá ent yá na?” 18 Issáyá áyáni badén niyat zánt o gwashti: “Oo doru o dopóstén mardomán! Maná chéá chakkásagá ét? 19 Cha hamá zarrán yakké maná pésh bedárét ke pa máliátá dayantesh.” Áyán yakk dináré áwort. 20 Issáyá jost kort: “É nám o naksh kaig ant?” 21 Gwashtesh: “Kaysaray.” Nun Issáyá darráént: “Gorhá Kaysaraygá Kaysará bedayét o Hodáaygá Hodáyá.” 22 É habaráni eshkonagá á hayrán butant o Issáesh esht o shotant.
Áherat o sáng o sur
(Markás 12:18–27; Luká 20:27–40)
23 Hamá róchá, lahtén Saduki Issáay kerrá átk. Sadukia namannant ke mordag padá zendaga bant. Jostesh kort: 24 “Oo ostád! Mussáyá gwashtag: ‘Agan kasé bé awládá bemerit, gorhá báyad ent áiay brát gón áiay janózámá sur bekant tánke pa wati brátá chokk o awládé pédá bekant.’† 25 May kerrá hapt brát hastat. Awali brátá sur kort, bé awládá mort o wati jani pa á dega brátá esht. 26 Padá gón domi o sayomi tán haptomiá anchosh but. 27 Sajjahénán o rand á janén ham mort. 28 Nun áheratay róchá é janén cha haptén brátán kojám yakkayga bit? Chéá ke sajjahén brátáni jan butag.”
29 Issáyá passaw dát: “Shomá rad wártag, chéá ke na cha Pákén Ketábán chizzé sarkecha warét‡ o na Hodáay wák o zórá sarpada bét. 30 Áheratay róchá mardom na sura kanant o na sur dayaga bant, ásmáni préshtagáni dhawlá bant. 31 Záná, shomá mordagáni zendag bayagay bárawá hamá habar nawántag ke Hodáyá shomárá gwashtag: 32 ‘Man án, Ebráhémay Hodá o Esákay Hodá o Ákubay Hodá’?§ Bezán á, mordagáni Hodá naent, zendagénáni Hodá ent.” 33 Mardom cha Issáay tálimáni eshkonagá hayrán o habakkah butant.
Masterén parmán
(Markás 12:28–34; Luká 10:25–28)
34 Wahdé Parisi sahig butant ke Issáyá chón Sadukiáni dap bastag, gorhá yakjáh but o átkant. 35 Cha áyán yakké, Sharyatay kázié at. Áiá pa Issáay chakkásagá jost kort: 36 “Oo ostád! Sharyatay masterén parmán kojám ent?” 37 Issáyá passaw dát:
“Wati Hodáwandén Hodáyá cha delay johlánkiá o gón sajjahén ján o sáh o gón sajjahén pahm o pegrá dóst bedár.* 38 Masterén o awali parmán hamesh ent. 39 Domi parmán ham, hameshiay dhawlá ent: Wati hamsáhegá wati jenday paymá dóst bedár.† 40 Hamé doén parmán, Mussáay sajjahén Sharyat o nabiáni parmánáni bonyád ant.”
Masih kai chokk ent?
(Markás 12:35–37; Luká 20:41–44)
41 Hamé wahdá ke Parisi yakjáh but o átkant, Issáyá cha áyán jost kort: 42 “Masihay bárawá shomá ché gwashét? Á kai chokk ent?” Áyán passaw dát: “Dáud bádsháhay chokk ent.” 43 Gwashti: “Gorhá chéá Dáud cha Pákén Ruhay elhámá Masihá wati Hodáwanda zánt, wahdé gwashit:
44 Hodáwandá gón mani Hodáwandá gwasht:
‘Mani rástén kashá tán hamá wahdá benend
ke man tai dozhmenán tai pádáni chérá dawra dayán.’‡§
45 Nun agan Dáud Masihá wati Hodáwanda gwashit, gorhá Masih chón áiay chokk buta kant?” 46 Hechkasá áiay habaráni passaw dát nakort o cha á róchá o rand kassá del nakort ke cha áiá dega josté bekant.
* 22:4 Káiger, bezán mazanén narén gók. † 22:4 Pábondi, bezán hamá pas o gók ke pa helár kanagá lógay dapá dáranti. ‡ 22:4 Gwask, bezán góló, gókay chokk. § 22:16 Hirudi, bezán Hirudis bádsháhay dózwáh. * 22:17 Kaysar Rumay bádsháháni lakab butag, hecch bádsháhay jenday nám nabutag. Rumay har bádsháh Kaysar gwashag butag. † 22:24 Mussáay Wáz 25:5 o rand. ‡ 22:29 Sarkech warag, bezán sarpad bayag, póh bayag. § 22:32 Darraw 3:6. * 22:37 Mussáay Wáz 6:4 o rand. † 22:39 Láwián 19:18. ‡ 22:44 Asligén Yunáni nebeshtánka gwashit: “tai pádáni chéray tahtoké bekanán”. § 22:44 Zabur 110:1.