3
Ensánay béwapái o Hodáay wapádári
1 Gorhá Yahudi bayagay páedag ché ent o sonnat bayagay arzesh ché ent? 2 Har paymá ke becháray báz ent. Awali gapp esh ent ke Hodáyá wati habar Yahudiáni sepordah kortagant. 3 Bale agan cha áyán lahtén wapádár nabut, gorhá ché bit? Áyáni béwapái Hodáay wapádáriá halás o nákára kant? 4 Hechbar! Bell toré har ensán dróga bandit, bale Hodá harwahd rástgó ent! Anchosh ke nebisag butag:
“Paméshká, taw ke habara kanay, barhakk ay o
kazáwat ke kanay, péróz ay.”*
5 Bale agan may badkári Hodáay rástáwari o ádeliá záhera kant, gorhá ché begwashén? Hamé begwashén ke Hodá náensáp ent ke áiay kahr o gazab may sará kapit? (Nun man ensánáni paymá habar kanagá án.) 6 Hechbar! Agan habar esh ent, gorhá Hodá chón donyáay kazáwatá kant? 7 Balkén kasé begwashit: “Agan gón mani drógá Hodáay rásti géshter záhera bit o áiay shán o shawkat borztera bit, gorhá chéá angat mani sará gonahkáriay mayár laddhaga bit?” 8 Chéá magwashén: “Byáét badia kanén ke néki pédá bebit”? Anchosh ke lahtén mardom márá bohtáma jant o gwashit ke má é paymá gwashagá én. Áyáni mayárbár kanag jáez ent.
Kass rástáwar naent
9 Gorhá ché begwashén? May, bezán Yahudiáni hál cha á degarán gehter ent? Na, hecch paymá gehter naent! Chéá ke má é habar pésará kortag ke sajjahén mardom, Yahudi o darkawm, gonáhay bandig ant. 10 Anchosh ke nebeshtah ent:
“Kass rástáwar naent, hechkas.
11 Kass sarpada nabit, hechkas Hodáay shóházá naent.
12 Sajjahénán cha ráhá táb kortag,
hórigá sell butagant,
nékkáré nést, yakké ham nést.†
13 Áyáni gotth o galu sarpachén kabr ant o
wati zobáná pa cháplusi kára bandant,‡
cha áyáni lonthán syahmáray zahra petthit o§
14 dapesh cha baddwái o jawr o kocchalá sarréch ant,*
15 kadamesh pa hónay réchagá téz ant,
16 har jáh ke rawant, tabáhi o bazzagia kárant,
17 sohl o émeniay ráhá nazánant o†
18 áyáni delá‡hodátorsi nést.”§
19 Nun má zánén, Sharyat har ché ke gwashit, gón hamá mardomána gwashit ke Sharyatay sáhegá ant, tánke sajjahén mardománi dap band bebit o sarjamén donyá Hodáay bárgáhá* mayárbár bebit. 20 Parchá ke hechkas cha Sharyatay randgiriá Hodáay démá rástáwar o bémayár hesába nabit. Sharyat bass mardomá sarpada kant ke gonáh chéé.
Hodáay bakshetagén rástáwari
21 Bale nun bé Sharyatay dáragá, Hodáay bakshátagén rástáwari o bémayári záher butag o Sharyat o nabián é rástáwariay gwáhi dátag. 22 Issá Masihay sará báwarmandi, é rástáwariay baksheshá pa sajjahén báwarmandána rasénit. Hodá hecch park o péra† nakant, 23 parchá ke sajjahénán gonáh kortag o cha Hodáay shán o shawkatá zebahr‡ ant, 24 bale gón Hodáay rahmatay nyámatá o hamá mókagá§ ke cha Issá Masihay barkatá rasit, rástáwar o bémayár hesába bant. 25 Hodáyá Issá é donyáyá dém dát tánke áiay hón hamá kapárat* bebit ke cha imánay ráhá gonáhána shódit. É kári pa wati rástáwari o ádeliay pésh dáragá kort, parchá ke gón wati Hodái sabr o ópárá mardománá pésarigén gonáháni sezái nadátagat. 26 Hodáyá chosh kort ke maróchigén wahdá pésh bedárit ke rástáwar o ádel ent o gón wati rástáwariá hamá kasá rástáwar o bémayára kant ke Issáay sará imána kárit.
27 Gorhá che chizzay sará pahr bebandén? Pa pahr bandagá jágahé nést. Kojám kánunay bonyádá eshiá bezánén? Nékén kár o kerday kánunay bonyádá? Na, imánay kánunay bonyádá. 28 Chéá ke má zánén ke ensán cha báwarmandiá rástáwar hesába bit, cha Sharyatay káráni kanagá na. 29 Hodá éwaká Yahudiánig ent? Darkawmáni naent? Béshakk á darkawmáni ham Hodá ent, 30 parchá ke Hodá yakké o sonnat kortagén o sonnat nakortagénán cha yakkén imánay ráhá rástáwara kant. 31 Gorhá gón imánay ráhay zuragá má Sharyatá halás o nákára kanén? Hechbar! Má Sharyatá barjáha dárén.
* 3:4 Zabur 51:4.‏ † 3:12 Zabur 14:1-3; 53:1-3. ‡ 3:13 Zabur 5:9. § 3:13 Zabur 140:3. * 3:14 Zabur 10:7. † 3:17 Eshayá Nabiay Ketáb 59:7-8. ‡ 3:18 Asligén Yunani nebeshtánka gwashit: “áyáni chammán”. § 3:18 Zabur 36:1. * 3:19 Bárgáh, bezán dém, darbár, hozur. † 3:22 Park o pér, bezán ryá o ru, yakkéá sharter o yakkéá harábter zánag. ‡ 3:23 Zebahr, bezán bébahr. § 3:24 Mókagay máná edá esh ent ke pa kaséay jánay rakkénagá gránén kimaté dayag bebit, Pársiá “bázkharid”. * 3:25 Kapáratay máná sarpósh ent. Edá pa gonáháni shódag o sarpósh kanagá kármarz butag.