3
Pákshódi dayókén Yahyáay kolaw
(Mattá 3:1–12; Markás 1:1–8; Yuhanná 1:19–28)
1 Rumay bádsháh, Tiberius Kaysaray bádsháhiay pánzdahomi sál at. Hamá róchán Pontius Pilátus Yahudiahay wáli at o Hirudis Jalilay hákem at. Hirudisay brát Pilipos Eturiahay o Tráhunitisay hákem at o Lisániás Ábiliniay hákem at. 2 Hanná o Kayápá á wahday masterén dini péshwá atant. Hamá róchán Hodáay kolaw gyábáná Zakaryáay bacch Yahyáay sará átk. 3 Yahyá Ordonay kawray kerr o gwaray har jágahá shot o Hodáay kolawi pa mardomán sara kort o gwashti: “Tawbah bekanét o pákshódi* bekanét ke shomay gonáh bakshag bebant.” 4 Anchó ke Eshayá Nabiay Ketábá nebeshtah ent:
Gyábáná, kasé gwánka jant:†
“Hodáwanday ráhá tayár bekanét,
Hodáwanday keshkán rást o tachk bekanét.
5 Sajjahén darag‡porr kanaga bant o
sajjahén kóh o jomp jahl áraga bant.
Chapp o chóthén ráh tachk kanaga bant o
sajjahén sarkap o érkap hamwár o hamlasun kanaga bant.
6 Jahánay sajjahén mardom Hodáay dátagén nejátá gendant.”§
7 Wahdé mardom pa pákshódi kanagá dar átkant, Yahyáyá gón áyán gwasht: “Oo syahmárzádagán! Kayá shomárá habardár kortag o gwashtag ke cha áyókén kahr o gazabá tatka kanét? 8 Anchén kár bekanét ke cha áyán záher bebit ke shomá tawbah kortag. Wati delá é hayálá ham mayárét ke Ebráhém may pet ent. Man shomárá gwashán ke Hodá cha é sengán ham pa Ebráhémá chokk o awlád pédá korta kant. 9 Nun tapar tayár ent ke drachkán cha boná begoddhit* o har drachké ke sharrén bara nayárit, goddhag o ásá dawr dayaga bit.” 10 Mardomán jost kort: “Gorhá má ché bekanén?” 11 Áiá passaw dát: “Agan kaséá do jámag hast, yakkéá hamá kasá bedant ke áiá nést o agan kaséay kerrá ward o warák hast, áyán ham bahr bekant.”
12 Songi† o máliátgir ham pa pákshódiá Yahyáay kerrá átkant. Jostesh kort: “Oo ostád! Má ché bekanén?” 13 Áiá gwasht: “Cha gisshéntagén máliátá géshter magerét.” 14 Sepáhigán‡ ham cha áiá jost gept: “Má ché bekanén?” Passawi dát: “Pa zór cha kaséá zarr magerét o kaséay sará drógén tohmat majanét. Wati mozzay sará gozarán bekanét.”
15 Mardom Hodáay wádah dátagén rakkénókay entezár o wadárá atant, paméshká hayálesha kort ke balkén Yahyá hamá Masih ent. 16 Bale Yahyáyá á sajjahénáni passawá gwasht: “Man shomárá tahná gón ápá pákshódia dayán, bale yakk anchén kasé áyagi ent ke á cha man zórmandter ent o man áiay kawshbandáni§ bójagay láhek ham naán. Á shomárá gón Pákén Ruh o ásá pákshódia dant. 17 Áiá cha pog o palárán* dánay jetá kanag o gisshénagá, hanshóné† dastá ent. Wati jóháná‡ moshit o dánán ambárá éra kant, bale pog o palárán anchosha sóchit ke ásesh hechbara namerit.” 18 Yahyáyá, mardom dega bázén sar o sója kortant o wasshén mestágay jára jat.
19 Bale wahdé Yahyáyá Jalilay hákem Hirudis wati brátay pésarigén jan Hirudiaháay sawabá§ o Hirudisay dega sajjahén radkáriáni sawabá malámat kort, 20 Hirudisá dega gandagén káré ham kort, bezán Yahyái gept o bandig kanáént.
Issáay pákshódi
(Mattá 3:13–17; Markás 1:9–11)
21 Sajjahénán ke pákshódi kort, Issáyá ham pákshódi kort. Wahdé Issá dwá kanagá at, hamá wahdá ásmánay dap pach but o 22 Pákén Ruh kapótéay dróshomá* áiay sará ér átk. Cha ásmáná tawáré átk: “Taw mani dóstigén Bacch ay, man cha taw sakk wassh o razá án.”
Issáay béh o bonyád
(Mattá 1:1–17)
23 Issáay omr kamm o gésh si sál at ke mardománi nyámá wati kári bongéj† kort. Mardománi hayál at ke Issá Issopay chokk ent. Issop Háliay chokk ent o cha Háliá rand: 24 Mattát, Mattáte Láwi, Láwie Malki, Malkie Yanná, Yannáe Issop, 25 Issope Mattátiá, Mattátiáe Ámus, Ámuse Náhum, Náhume Hasli, Haslie Najjáy, 26 Najjáye Mahat, Mahate Mattátiá, Mattátiáe Shemi, Shemie Yósék, Yóséke Yódá, 27 Yódáe Yuhanán, Yuhanáne Risá, Risáe Zerubábel, Zerubábele Shyáltél, Shyáltéle Niri, 28 Nirie Malki, Malkie Addi, Addie Kusám, Kusáme Elmadám, Elmadáme Ér, 29 Ére Yushá, Yusháe Elyázar, Elyázare Yurim, Yurime Mattát, Mattáte Láwi, 30 Láwie Shamun, Shamune Yahudá, Yahudáe Issop, Issope Yónám, Yónáme Elyákim, 31 Elyákime Maliá, Maliáe Menná, Mennáe Mattátá, Mattátáe Nátán, Nátáne Dáud, 32 Dáude Yassi, Yassie Óbayd, Óbayde Buáz, Buáze Salmun, Salmune Nahshun, 33 Nahshune Aminádáb, Aminádábe Admin, Admine Arni, Arnie Hesrun, Hesrune Páres, Párese Yahudá, 34 Yahudáe Ákub, Ákube Esák, Esáke Ebráhém, Ebráhéme Térá, Téráe Náhór, 35 Náhóre Soruj, Soruje Rau, Raue Pálaj, Pálaje Ábér, Ábére Shálah, 36 Shálahe Kaynán, Kaynáne Arpakshád, Arpaksháde Sám, Sáme Nuh, Nuhe Lamék, 37 Laméke Metushálah, Metushálahe Hanuk, Hanuke Yáred, Yárede Mahalálél, Mahaláléle Kenán, 38 Kenáne Énósh, Énóshe Sayt, Sayte Ádam, o Ádam cha Hodáay némagá ent.
* 3:3 Pákshódiay labz, Yunáni zobáná “baptismah” gwashaga bit o eshiay máná “ápá bokk dayag” yá “gón ápá shódag” ent. † 3:4 Gwánk janag, bezán tawár kanag, lótháénag. ‡ 3:5 Darag, bezán wádi, gwatr. § 3:6 Eshayá Nabiay Ketáb 40:3–5; 52:10. * 3:9 Goddhag, bezán sendag, borrag, dur kanag. † 3:12 Song, bezán máliát, thayks. ‡ 3:14 Sepahig, bezán pawji, arteshi, lashkari. § 3:16 Kawshband, bezán swásband, swásay band. * 3:17 Pog o palár, bezán dánay póst o hoshk butagén káh o sabzag. † 3:17 Hanshón, bezán dáré ke pa dán o pogáni jetá kanagá kármarza bit. ‡ 3:17 Jóhán, bezán kesháráni moshag o dánáni mocch kanagay jágah. § 3:19 Hirudisá gón wati brátay pésarigén janá sur kortagat. Sharyatá jáez naent ke kasé gón wati zendagén brátay janá sáng o sur bekant (bechár Láwián 18:16). * 3:22 Dróshom, bezán shekl, surat. † 3:23 Bongéj, bezán bendát, shoru.