144
Hodá may sangar ent
Dáuday Zabur.
1 Hodáwandá satá bát, mani talárá,
ke mani dastán pa jangá dara kárit o
mani lankokán pa merhagá.
2 Hamá mani mehr kanókén Hodá o kalát ent,
mani sangar ent o mani rakkénók,
mani espar, ke áiay mayára bán,
ke mani kawmá mani chérdasta kant.
3 Hodáwand! Ensán chié ke taw áiá mán byáray,
bani ádám chié ke taw áiay hayálá bedáray?
4 Ensánay zend chó damkasshéá ent o
róchi chó gwazókén sáhegéá.
5 Hodáwand! Ásmáná derr o jahlád byá,
kóhán dast jan ke cha eshán dutt dar byayt.
6 Wati gerókán sheng kan ke dozhmen sheng o sháng bebant,
wati tirán shán o sargardánesh kan.
7 Dastá cha borzád shahár,
maná ázát kan o berakkén
cha bázén ápán,
cha darámadáni dastán,
8 ke dapesh cha drógá porr ant o
rástén dastesh cha prébá.
9 Man pa taw nókén sawté janán, oo Hodá!
Dahtárén soróz o changay sará pa taw sáza janán,
10 pa hamáiá ke bádsháhán sóbéna kant o
wati hezmatkárén Dáudá rakkénit,
cha koshókén zahmá.
11 Maná berakkén o cha darámadáni dastá ázát kan,
ke dapesh cha drógá porr ant o
rástén dastesh cha prébá.
12 Gorhá may bachakk, warnáiá chó rostagén drachká bant o
may jenekk chó washtráshtagén menoká ke pa kalátán tráshag butagant.
13 May ambár, cha har paymén bar o samará porra bant o
may ramag hazáráni hesábá gésha bant,
dahán hazáráni hesábá, may dhagárán.
14 May áposén gók báz báz chokka kárant o
dozhmen may diwálán próshta nakanant,
kass bandiga nabit o
may bázárán nálag o peryáta namacchit.
15 Bahtáwar hamá mardom ant ke hamé dhawlá bant,
bahtáwar hamá ant ke Hodáwand áyáni Hodá ent.