135
Hodáwanday námá benázénét
1 Hodáwandá benázénét, Halléluyá.
Hodáwanday námá benázénét,
oo Hodáwanday hezmatkárán, Hodáwandá benázénét,
2 shomá sajjahén ke Hodáwanday lógá hezmata kanét,
may Hodáay lógay péshgáhá.
3 Hodáwandá benázénét chéá ke Hodáwand nék ent,
pa sawt áiay námá benázénét ke delkassh ent.
4 Chéá ke Hodáwandá Ákub pa wat gechén kortag,
Esráil, ke pa áiá ganjé bebit.
5 Mana zánán ke Hodáwand mazan ent,
ke may Hodáwand cha sajjahén hodáyán master ent.
6 Harché ke Hodáwand ásmánán o zeminá,
daryáyán o daryáyáni sajjahén johlánkián kanag belóthit, kant.
7 Cha zeminay goddhi hadd o simsarán jambarán chesta kant,
gerókán gón hawrán rawána dant o
cha wati ambárán gwátá dhanná kárit.
8 Hamáiá Mesray awali chokk jatant,
mardománi ham o dalwatáni ham.
9 Oo Mesr! Tai nyámá wati nesháni o mójezahi rawán dátant,
Perawn o áiay sajjahén hezmatkáráni helápá.
10 Bázén kawmé jati o
áyáni porwákén bádsháhi koshtant,
11 Amuriáni bádsháh Sihón,
Báshánay bádsháh Óg o
Kanhánay sajjahén bádsháh o
12 áyáni sardhagári mirásé kortant
mirasé pa wati mahluká, pa Esráilá.
13 Oo Hodáwand! Tai nám tán abada mánit o
taw nasláni nasl yát kanaga bay, oo Hodáwand!
14 Chéá ke Hodáwand wati mahlukay dadrasiá kant o
pa wati hezmatkárán rahma kant.
15 Kawmáni “hodá” teláh o nograh ant,
ensánay dastay jórh kortagén bot.
16 Dapesh per bale habar korta nakanant,
chammesh per bale dista nakanant,
17 góshesh per bale eshkota nakanant
o dapá sáhesh mán nést.
18 Harkas ke eshán jórha kant, hamesháni paymá bit o
harkas ke esháni sará tawkala kant ham anchosha bit.
19 Oo Esráilián! Hodáwandá benázénét.
Oo Hárunay lóg! Hodáwandá benázénét.
20 Oo Léwiay lóg! Hodáwandá benázénét.
Oo Hodátorsán! Hodáwandá benázénét.
21 Cha Sahyuná Hodáwandá benázénét,
hamá ke Urshalimá jahmenend ent.
Hodáwandá benázénét, Halléluyá.